PRU DUN Melaka: SPRM tubuh pasukan pemantau kempen

ALAI, 28 Oktober - SPRM akan menubuhkan pasukan pemantau Pilihan Raya Umum DUN Melaka bagi memantau semua aktiviti kempen sepanjang PRU berlangsung.

Pengarah SPRM Melaka, Mohd Shahril Che Saad berkata, fokus utama pihaknya ialah kawalan pencegahan rasuah dan salah guna kuasa sepanjang pilihan raya. Penubuhan pasukan pemantau itu diputuskan pada mesyuarat Suruhanjaya Pilihan Raya, semalam.

Beliau ditemui pada majlis Program Pembudayaan Integriti, Hijaukan Bumi Kita di Alai.


Pemberian vaksin tidak terjejas musim tengkujuh

BERA, 28 Oktober - Proses suntikan vaksin ketika musim tengkujuh yang dijangka melanda Pantai Timur pertengahan bulan depan; dijamin tidak terjejas.  Kira-kira lapan ribu klinik swasta dan pakar sudah mendaftar untuk mengambil alih program vaksinasi selepas semua Pusat Pemberian Vaksin ditutup.

Kementerian Kesihatan juga yakin dapat melengkapkan proses suntikan vaksin bagi golongan remaja pada 21 November.

Beliau melawat PPV Dewan Sekolah Jenis Kebangsaan Cina Triang 2 di Bera.  Mengulas lanjut, walaupun kebanyakan PPV sudah ditutup, orang ramai yang belum menerima suntikan boleh mengunjungi klinik kesihatan berhampiran bagi mendapatkan janji temu.


KPKT sasar tujuh projek pulih tahun ini

SELAYANG, 28 Oktober - 78 projek perumahan swasta meliputi kira-kira 17,000 unit rumah dan hampir 12,000 pembeli telah disahkan sebagai terbengkalai di Semenanjung Malaysia.

Tujuh daripada projek terbengkalai itu disasar dipulihkan tahun ini oleh Kementerian Perumahan dan Kerajaan Tempatan; menerusi pendekatan rundingan, mudah cara dan penguatkuasaan.

Sehingga kini, empat projek telah berjaya dipulihkan dan tiga lagi projek dijangka selesai menjelang akhir tahun ini.

Beliau meninjau dan mengumumkan langkah pemulihan projek perumahan swasta yang terbengkalai di Taman Selayang Mutiara, Selangor.


Bajet 2022: Kerajaan diminta nilai perubahan harga barangan

SEREMBAN, 28 Oktober - Kerajaan diminta memberi perhatian kepada harga barangan sektor pembinaan, pertanian dan makanan haiwan ternakan yang naik mendadak kebelakangan ini.

Menteri Besar Negeri Sembilan, Datuk Seri Aminuddin Harun berharap ia disentuh ketika sesi pembentangan Bajet 2022 yang akan berlangsung 29 Oktober akan datang.

Tambahnya, perubahan harga barangan turut memberi kesan kepada bajet kerajaan negeri yang turut memberi kesan kepada rakyat pada jangka masa panjang.

Beliau berkata demikian dalam sidang media selepas mempengerusikan mesyuarat exco di Seremban.

Datuk Seri Aminuddin dalam pada itu turut berharap pembentangan Bajet 2022 akan memberi penggalak kepada pembangunan ekonomi di Negeri Sembilan.


Kempen "Jom Jalan-Jalan'' mempromosikan Pelancongan Domestik Negara

SUBANG JAYA, 27 Oktober - Ganjaran menarik bernilai lebih RM700,000 ditawarkan menerusi kempen ‘Jom Jalan Jalan’ PETRON Malaysia dengan kerjasama Tourism Malaysia.

Antaranya menawarkan pakej percutian dan wang tunai untuk meneroka destinasi pelancongan menarik, sekaligus mempromosikan pelancongan domestik negara.

Kempen ini memberi ganjaran kepada 1,156 pemenang termasuk 56 pelanggan bertuah yang akan muncul sebagai pemenang hadiah utama.

Pakej percutian 3 hari 2 malam kepada pemenang yang menawarkan pelanggan menikmati aktiviti perkhemahan popular atau 'glamping'.Enam pemenang akan memenangi Hadiah Utama berupa pakej percutian bernilai RM20,000 daripada Tiarasa Escapes Glamping Resort, Sepilok Forest Edge atau Culvert Santubong.Menteri Pelancongan, Seni dan Budaya, Datuk Seri Nancy Shukri berkata aktiviti glamping dalam kalangan rakyat Malaysia menjadi terkenal kerana mendapat permintaan ramai.

Peraduan terbuka kepada semua pemegang kad Petron Miles.Kempen ‘Jom Jalan Jalan’ bermula bulan ini hingga Mac tahun depan.Untuk maklumat lanjut mengenai kempen ini, layari laman www.petronmiles.com.my.


Skim 'Vaccinated Travel Lane', cadang buka semula pelancongan Malaysia-Singapura

SUBANG JAYA, 27 Oktober - Kementerian Pelancongan, Seni dan Budaya sedang melakukan perbincangan untuk membuka semula sempadan pelancongan antara Malaysia dan Singapura.

Menterinya, Datuk Seri Nancy Shukri berkata perbincangan untuk mendapat kelulusan daripada kedua-dua pihak masih diadakan menerusi skim yang dikenali sebagai Vaccinated Travel Lane (VTL).


Pemetaan Bahaya dan Risiko Cerun di Gunung Jerai, laporan akan diserah 26 November ini

PARLIMEN, 27 Oktober - Susulan tanah runtuh dan aliran puing yang melanda Gunung Jerai pada 18 Ogos lepas.

Jabatan Mineral dan Geosains Malaysia (JMG) sedang menyediakan Laporan Pemetaan Bahaya dan Risiko Cerun di Gunung Jerai, Kedah yang akan diserahkan kepada Agensi Pengurusan Bencana Negara (NADMA) pada 26 November ini.

Timbalan Menteri Tenaga dan Sumber Asli Datuk Ali Biju berkata JMG juga sedang mengenal pasti tapak-tapak bersesuaian di Gunung Jerai bagi membangunkan sistem amaran awal bencana geologi.

Sehingga kini, JMG telah melaksanakan analisis geologi, geomorfologi dan geologi kejuruteraan bagi mengenal pasti lokasi cerun di Gunung Jerai yang berisiko terjadi tanah runtuh serta pemetaan aliran puing termasuk mengenal pasti ciri-ciri aliran puing yang terjadi.

JMG akan terus bekerjasama dengan Pihak Berkuasa Tempatan, PBT dan agensi tindakbalas yang berkaitan.

Keperluan itu bagi memastikan keselamatan penduduk di lokasi terjejas sekaligus, berupaya mengurangkan risiko kehilangan nyawa dan kerosakan harta benda.


Malaysia sokong Pengerusi ASEAN isu penyertaan Myanmar pada Sidang Kemuncak ASEAN

PUTRAJAYA, 27 Oktober - Malaysia menyokong penuh keputusan Brunei selaku Pengerusi ASEAN berhubung isu perwakilan dari Myanmar pada Sidang Kemuncak ASEAN ke-38 dan ke-39 serta sidang-sidang kemuncak berkaitan.

Pendirian itu dinyatakan Perdana Menteri, Datuk Seri Ismail Sabri Yaakob menerusi Twitter rasminya.

Ketika mesyuarat menteri luar ASEAN pada 15 Oktober lalu, blok serantau itu mengambil langkah tegas mengecualikan Myanmar pada Sidang Kemuncak itu selain menolak permintaan kerajaan bayangan Myanmar, Kerajaan Perpaduan Nasional (NUG) untuk menyertai sidang berkenaan.

Sementara itu, pada Sidang Kemuncak ke-39, Perdana Menteri berkata, Malaysia menyeru Myanmar menunaikan komitmennya terhadap penghantaran pulang pelarian selain melindungi mereka.

Malaysia turut berpegang teguh terhadap pendirian bahawa segala aspek berkaitan Laut China Selatan mesti diselesaikan secara aman dan konstruktif sejajar dengan prinsip undang-undang antarabangsa, termasuk Konvensyen Undang-undang Laut Pertubuhan Bangsa-Bangsa Bersatu (UNCLOS).

Negara turut kekal komited untuk meratifikasi Perkongsian Ekonomi Komprehensif Serantau (RCEP) menjelang hujung tahun ini.


Perolehan sektor budaya sasar RM1 bilion menjelang 2025

KUALA LUMPUR, 27 Oktober - Kerajaan menyasarkan perolehan sektor budaya pada aras RM1 bilion menjelang 2025.

Perdana Menteri menjelaskan sasaran itu dapat dicapai melalui pelbagai strategi pembangunan dan program yang tersusun.

Ini termasuk Permata Genius dan Tunas Budaya yang cekal dalam mengakrabkan anak-anak Keluarga Malaysia kepada seni, budaya dan warisan yang merangkumi pendidikan di peringkat pra sekolah, rendah dan menengah.

Beliau menyatakannya menerusi video ucapan pelancaran Dasar Kebudayaan Negara (DAKEN) 2021.


DAKEN 2021 julang martabat seni, budaya dan warisan

KUALA LUMPUR, 27 Oktober - Dasar Kebudayaan Negara (DAKEN) 2021 merupakan sebuah dokumen holistik yang bakal dijadikan panduan dan rujukan dalam merencana segenap pembangunan seni, budaya dan warisan negara.

Perdana Menteri, Datuk Seri Ismail Sabri Yaakob menjelaskan inisiatif itu seiring menjadikan sektor tersebut sebagai pemangkin sosio-ekonomi Keluarga Malaysia.

Jelasnya, tujuh teras digariskan dalam pelan tindakan itu tersulam pembangunan modal insan secara konsisten.

Selain menerapkan pendidikan formal dan tidak formal sebagai usaha melahirkan pelapis penggiat seni, budaya dan warisan yang sedia ada.

Beliau turut mengajak seluruh Keluarga Malaysia untuk menjayakannya sekaligus mengembalikan reputasi "Malaysia Truly Asia" ke persada sewajarnya.


YDP Agong, Permaisuri selamat berangkat pulang ke tanah air selepas mengadakan lawatan khas di United Kingdom

KUANTAN, 26 Oktober - Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bersama Raja Permaisuri Agong, Tuanku Azizah Aminah Maimunah Iskandariah selamat berangkat ke tanah air selepas mengadakan lawatan khas di United Kingdom.

Pesawat khas yang membawa Seri Paduka Baginda berdua bersama delegasi tiba di Pangkalan Udara TUDM Kuantan kira-kira pukul 3.45 petang tadi.

Ketibaan Al-Sultan Abdullah dan Tuanku Azizah disambut anakanda, Tengku Arif Bendahara Pahang, Tengku Muhammad Iskandar Ri'ayatuddin Shah.  Turut hadir, Menteri Besar Pahang, Datuk Seri Wan Rosdy Wan Ismail dan isteri, Datin Sri Burhah Mohammed, Mufti Pahang, Datuk Seri Dr Abdul Rahman Osman dan Setiausaha Kerajaan Negeri, Dato' Sri Dr. Sallehuddin Ishak serta barisan exco.  Seri Paduka berdua turut berkenan melakukan ujian saringan COVID-19 sebelum berangkat pulang ke Istana Abdulaziz, Kuantan untuk menjalani kuarantin kendiri seperti yang ditetapkan Kementerian Kesihatan.  Lawatan khas ini merupakan kali kedua bagi baginda sejak dipilih sebagai Yang di-Pertuan Agong ke-16 selepas lawatan pertama baginda pada 9 Disember 2019.


Banci Malaysia 2020, seramai 31.8 juta penduduk telah dibanci

PUTRAJAYA, 26 Oktober - Seramai 31.8 juta penduduk Malaysia telah dibanci iaitu telah mencapai 97.6% menerusi Banci Penduduk dan Perumahan Malaysia 2020 setakat hari ini.

Ketua Perangkawan, Datuk Seri Mohd Uzir Mahidin berkata, buat julung kalinya penerbitan kali ini turut memuatkan segmen pengukuran Matlamat Pembangunan Mampan (SDG) di peringkat negeri dan daerah.

Daerah Petaling merekodkan jumlah penduduk tertinggi iaitu 2.16 juta diikuti Kuala Lumpur 1.77 juta dan Johor Bahru 1.56 juta penduduk.

Katanya, negara juga berhadapan cabaran menangani peningkatan peratusan penduduk tua menjelang tahun 2030.

Penduduk Malaysia yang berumur 65 tahun ke atas meningkat kepada 7.0% pada 2020.

Beliau juga berkata, sektor kesihatan terus diperkukuhkan bagi memastikan rakyat mendapat perlindungan kesihatan yang efektif.

Berdasarkan statistik perumahan pula, trend harga penengah rumah tertinggi bagi pangsapuri adalah di Timur Laut, Pulau Pinang iaitu RM620,000 diikuti Kuala Lumpur RM517,000 dan Barat Daya, Pulau Pinang RM500,000.

Banci Malaysia 2020 masih dilaksanakan di seluruh negara sehingga 31 Oktober 2021.


Penyertaan Myanmar pada Sidang Kemuncak Asean, Malaysia sokong penuh keputusan Pengerusi ASEAN

PUTRAJAYA, 26 Oktober - Malaysia menyokong penuh keputusan Brunei selaku Pengerusi ASEAN berhubung isu perwakilan dari Myanmar pada Sidang Kemuncak ASEAN ke-38 dan ke-39 serta sidang-sidang kemuncak berkaitan.

Pendirian itu dinyatakan Perdana Menteri, Datuk Seri Ismail Sabri Yaakob menerusi Twitter rasminya.

Ketika mesyuarat Menteri Luar ASEAN pada 15 Oktober lalu, blok serantau itu mengambil langkah tegas mengecualikan Myanmar pada Sidang Kemuncak itu selain menolak permintaan kerajaan bayangan Myanmar, Kerajaan Perpaduan Nasional (NUG) untuk menyertai sidang berkenaan.

Sementara itu, pada Sidang Kemuncak ke-39, Perdana Menteri berkata, Malaysia menyeru Myanmar menunaikan komitmennya terhadap penghantaran pulang pelarian selain melindungi mereka.

Malaysia turut berpegang teguh terhadap pendirian bahawa segala aspek berkaitan Laut China Selatan mesti diselesaikan secara aman dan konstruktif sejajar dengan prinsip undang-undang antarabangsa termasuk Konvensyen Undang-undang Laut Pertubuhan Bangsa-Bangsa Bersatu (UNCLOS).

Negara turut kekal komited untuk meratifikasi Perkongsian Ekonomi Komprehensif Serantau (RCEP) menjelang hujung tahun ini.


SOP PRU DUN Sabah dan Melaka jadi penanda aras pelaksanaan pilihan raya lain

KUALA LUMPUR, 26 Oktober - Prosedur operasi standard (SOP) Pilihan Raya Umum (PRU) Dewan Undangan Negeri (DUN) Sabah dan Melaka akan dijadikan penanda aras bagi pelaksanaan pilihan raya yang lain dalam negara.

Menteri Kanan Pertahanan, Datuk Seri Hishammuddin Tun Hussein berkata, SOP tersebut akan dikemaskini mengikut kesesuaian dan konsistensi perjalanan pilihan raya.

Beliau yang mengetuai pengurusan pandemik di bawah Majlis Keselamatan Negara (MKN) berkata demikian ketika ditanya adakah PRU DUN Sarawak, Pilihan Raya Kecil (PRK) Gerik dan Bugaya akan diadakan sekiranya PRU DUN Melaka berjalan lancar.


SPRN terima 897 permohonan sehingga 20 Oktober

KUALA LUMPUR, 26 Oktober - Sistem Permohonan Perumahan Negara (SPRN), Kementerian Perumahan dan Kerajaan Tempatan (KPKT) menerima sejumlah 897 permohonan sehingga 20 Oktober lalu.

Daripada jumlah tersebut, 124 penerima manfaat Rumah IKRAM Keluarga Malaysia telah menerima surat tawaran.

Manakala 1,876 unit rumah lagi akan dibuat pengisian secara berperingkat tertakluk kepada permohonan yang diterima.

Sehingga kini, lima negeri yang akan melaksanakan projek Rumah IKRAM termasuk Selangor, Kedah, Kelantan, Kuala Lumpur dan Johor.

KPKT sedang bekerjasama dengan kerajaan negeri lain melalui Setiausaha Kerajaan (SUK) Perumahan Negeri dan Lembaga Perumahan Negeri untuk memperluaskan lagi penawaran bagi membantu golongan memerlukan.

Datuk Seri Dr Ismail menjawab pertanyaan wakil Jempol, Datuk Mohd Salim Sharif.


RUU Syarikat (Pindaan) 2021, penambahbaikan sedang diperhalusi

KUALA LUMPUR, 26 Oktober - Suruhanjaya Syarikat Malaysia (SSM) sedang menyediakan dan memperhalusi Rang Undang-Undang Syarikat (Pindaan) 2021 untuk memperkasa kerangka perundangan sedia ada.

Ia berkaitan rehabilitasi korporat untuk membantu syarikat yang berhadapan masalah kewangan.

Pindaan sekaligus memantapkan peranan SSM bagi membolehkan syarikat yang menghadapi masalah kewangan mampu terus berdaya saing memasuki rehabilitasi dengan pemiutang.

Antara kepentingan pindaan ialah menambahbaik peruntukan berkaitan skim perkiraan atau kompromi dengan prosedur lebih efisien.

Ia membolehkan syarikat mendapatkan perintah halangan daripada tindakan penggulungan atau perundangan oleh pemiutang.

SSM juga sedang melaksanakan pindaan RUU Perkongsian Liabiliti Terhad (Pindaan) 2021 (RUU PLT).

Pindaan dicadangkan antaranya bagi memperkenalkan seluruh kerangka mekanisme penyelamat korporat dalam Akta Syarikat 2016 dan pindaan berkaitan yang turut terpakai ke atas Perkongsian Liabiliti Terhad.

Datuk Seri Alexander menjawab pertanyaan wakil Betong, Datuk Robert Lawson Chuat.


AUKUS: Malaysia tetap tegas dengan pendirian

KUALA LUMPUR, 26 Oktober - Malaysia tetap tegas dengan pendiriannya terhadap AUKUS walaupun negara ini merupakan antara anggota Perjanjian Pertahanan Lima Negara (FPDA).

Jelas Menteri Kanan Pertahanan, Datuk Seri Hishammuddin Tun Hussein, Malaysia kekal konsisten dengan pendirian berhubung pakatan strategik keselamatan baharu Australia, United Kingdom (UK) dan Amerika Syarikat (AUKUS) yang berpotensi mengganggu gugat keamanan dan kestabilan di Asia Tenggara.

Tambah beliau, pada majlis sambutan 50 Tahun FPDA dan Mesyuarat Menteri-Menteri Pertahanan FPDA Ke-11 lalu, Australia dan UK telah menjelaskan peranan dan perancangan AUKUS.

Datuk Seri Hishammuddin menjawab pertanyaan wakil Bukit Bendera, Wong Hon Wai.

FPDA dianggotai Malaysia, Singapura, Australia, New Zealand dan UK. Ia ditandatangani lima negara terbabit pada 1971 bagi memastikan Singapura dan Malaysia mempunyai saluran bantuan sekiranya berlaku serangan bersenjata.


140 penduduk daripada 36 keluarga masih di PPS Pendang

PENDANG, 26 Oktober - Seramai 36 keluarga melibatkan 140 penduduk terjejas banjir masih ditempatkan di Dewan Rakan Sukan Tanah Merah, Pendang. Ketua Bahagian Operasi Bencana Angkatan Pertahanan Malaysia (APM), Kapten Saifuddin Abdullah berkata, mereka merupakan penduduk dari Kampung Banggol Besi, Kampung Alor Punti, Kampung Tanjung Radin, Kampung Tanah Merah Dalam, Kampung Sukamari dan Kampung Batu 16.  Turut terlibat lima penduduk dari Kampung Seberang Pendang dalam Mukim Padang Pusing, 10 penduduk dari Kampung Tok Pauh dan Kampung Alor Ali dalam Mukim Bukit Raya serta lima penduduk dari Kampung Tok Sedau dalam Mukim Padang Peliang.


Kedutaan bantu promosi filem tempatan

IPOH, 26 Oktober - Perbadanan Kemajuan Filem Nasional Malaysia (Finas) akan bekerjasama dengan Wisma Putra untuk mempromosi filem tempatan ke luar negara.  Pengerusinya, Zakaria Abdul Hamid berkata, filem berpotensi akan dihantar ke setiap kedutaan untuk ditayang di negara masing-masing.

Perkara tersebut juga telah mendapat persetujuan Menteri Luar, Datuk Saifuddin Abdullah.

Beliau berkata demikian selepas mengadakan lawatan ke rumah keluarga Allahyarham Mamat Khalid di Ipoh, Perak.


Gelembung Pelancongan Antarabangsa Langkawi dibuka kepada semua negara

KUALA LUMPUR, 26 Oktober - Gelembung Pelancongan Antarabangsa bagi Projek Rintis Pulau Langkawi akan dibuka kepada semua pelancong tanpa dihadkan kepada mana-mana negara.

Menteri Pelancongan, Seni dan Budaya, Datuk Seri Nancy Shukri berkata, langkah itu diambil susulan prosedur ketat yang akan dilaksana bagi mengelakkan penularan jangkitan COVID-19 di pulau pelancongan itu.

Tambahnya, perkembangan di Langkawi ini akan menjadi model untuk meneliti kelakuan pelancong dalam membantu membendung penularan COVID-19.

Beliau ditemui pada Majlis Penyerahan Bantuan Kewangan dan Sumbangan kepada 15 Badan Bukan Kerajaan dan 20 Penggiat Seni di ibu negara.


SOP PRU DUN Melaka: Semua pihak perlu patuh demi keselamatan

AYER KEROH, 26 Oktober - Semua pihak perlu akur dan memberi kerjasama dengan mematuhi SOP ditetapkan Kementerian Kesihatan (KKM) berhubung PRU Dun Melaka.

Ketua Menteri Melaka, Datuk Seri Sulaiman Md Ali berkata, SOP berkenaan dikeluarkan bagi menjaga keselamatan dan kesihatan rakyat tambahan pula, pandemik COVID-19 masih belum berakhir.

Katanya, segala aktiviti kempen akan dijalankan secara norma baharu.


Teknologi pendigitalan tarik golongan muda ceburi sektor Agromakanan

KUALA LUMPUR, 26 Oktober - penglibatan golongan muda dalam sektor agromakanan perlu dipertingkat.

Menteri Pertanian dan Industri Makanan, Datuk Seri Dr. Ronald Kiandee yakin, teknologi pendigitalan dalam sektor ini mampu menarik minat golongan belia menceburi sektor berkenaan.

Penggunaan teknologi yang meluas juga dapat menyumbang kepada peningkatan kualiti serta kuantiti hasil tanaman sekali gus meningkatkan produktiviti secara keseluruhan.

Beliau berkata demikian selepas majlis Pelancaran Dasar Agromakanan Negara 2021-2030 di ibu negara.


Usul ungkai Ordinan Darurat diluluskan Dewan Rakyat

KUALA LUMPUR, 25 Oktober - Usul bagi mengungkai tujuh Ordinan Darurat diluluskan Dewan Rakyat hari ini.

Ia yang dibentangkan Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar itu diluluskan dengan suara majoriti selepas dibahas 18 Ahli Dewan Rakyat.

Proklamasi Darurat dilaksana bermula Januari hingga Ogos lalu.


Berita palsu dikawal undang-undang sedia ada selepas pengungkaian Ordinan Darurat

KUALA LUMPUR, 25 Oktober - Penularan berita palsu akan terus dikawal menggunakan peruntukan undang-undang sedia ada selepas pengungkaian Ordinan Darurat.

Menteri Komunikasi dan Multimedia, Tan Sri Annuar Musa berkata, pengungkaian Ordinan Darurat juga tidak menghalang siasatan kes serta prosiding mahkamah.

Menurut beliau, sepanjang penguatkuasaan ordinan itu, tiada sebarang kompaun berita palsu dikenakan kerana kekangan peruntukan.

Namun ada kes yang dibawa ke mahkamah dan didenda.

Tan Sri Annuar berkata, sepanjang penguatkuasaan ordinan tersebut antara 12 Mac hingga 21 Oktober, sebanyak 30 kertas siasatan dibuka.

Daripada jumlah itu, 26 kes telah iaitu 12 kes telah dituduh dan 14 kes diklasifikasikan sebagai tiada tindakan lanjut.

Kawalan penularan berita palsu boleh diteruskan menggunakan Kanun Keseksaan, Akta Mesin Cetak dan Penerbitan 1984, Akta Komunikasi dan Multimedia 1998, Akta Hasutan 1984, Akta 15 dan Akta Fitnah 1957.


Perdana Menteri ketuai delegasi Malaysia ke Sidang Kemuncak ASEAN

PUTRAJAYA, 25 Oktober - Perdana Menteri, Datuk Seri Ismail Sabri Yaakob akan mengetuai delegasi Malaysia ke Sidang Kemuncak ASEAN serta sidang berkaitan.

Sidang dipengerusikan Brunei itu berlangsung esok sehingga Khamis dan diadakan menerusi sidang video.

Dalam Sidang Kemuncak ASEAN ke-38, Perdana Menteri bersama pemimpin negara anggota akan membincangkan hala tuju ASEAN terhadap inisiatif berkaitan COVID-19.

Pada Sidang Kemuncak ASEAN ke-39 pula, mereka akan bertukar pandangan mengenai hubungan serantau dan antarabangsa.

Para pemimpin ASEAN juga dijangka hadir Sidang Kemuncak ASEAN+1, ASEAN+3 dan Sidang Kemuncak Asia Timur bersama pemimpin dunia lain.

Perdana Menteri turut dijadual mempengerusikan Sidang Kemuncak Segitiga Pertumbuhan Indonesia-Malaysia-Thailand ke-13.


Bantuan Kehilangan Pendapatan : Manfaatkan individu hilang pendapatan, mula disalurkan esok

PUTRAJAYA, 25 Oktober - Bantuan RM500 sekali bayar diberi kepada individu yang hilang pekerjaan tahun ini.

Menurut Perdana Menteri, Datuk Seri Ismail Sabri Yaakob, Bantuan Kehilangan Pendapatan (BKP) itu akan diberi mulai esok.

BKP diberi kepada 870,000 individu layak berdasarkan data Kumpulan Wang Simpanan Pekerja (KWSP) dan Pertubuhan Keselamatan Sosial (PERKESO).

Semakan status kelulusan BKP boleh dibuat menerusi Portal BKP iaitu https://bkp.hasil.gov.my


Rakyat mempunyai tempat masing-masing dalam Keluarga Malaysia

KUALA LUMPUR, 25 Oktober - Timbalan Yang di-Pertuan Agong, Sultan Nazrin Muizzuddin Shah bertitah, suara yang berbeza wajar diberi ruang agar rakyat tahu mereka mempunyai tempat masing-masing dalam Keluarga Malaysia.

Ini kerana konsep Keluarga Malaysia perlu disubur dengan meraikan pendapat berbeza.

Sultan Nazrin Muizzuddin Shah dalam titahnya menyeru rakyat supaya menghayati semangat Keluarga Malaysia yang diketengahkan oleh Perdana Menteri, Datuk Seri Ismail Sabri Yaakob.

Baginda bertitah pada Istiadat Mengucap Selamat Berangkat di Istana Negara.


Tiga program tingkat kualiti kerja sektor pembinaan

KUALA LUMPUR, 25 Oktpber - Bagi meningkatkan kualiti kerja sektor pembinaan dan mengurangkan kebergantungan pekerja asing dalam industri pembinaan negara, tiga program latihan disediakan Kementerian Kerja Raya menerusi Lembaga Pembangunan Industri Pembinaan Malaysia, (CIDB).

Kesemua peserta program yang telah menamatkan latihan akan dianugerahkan Sijil Kompetensi Kemahiran Pembinaan (SKKP) sepertimana yang diperuntuk menerusi Akta Lembaga Pembangunan Industri Pembinaan Malaysia 1994 (Akta 520).

Timbalan Menteri, Datuk Arthur Joseph Kurup memaklumkan bermula 2017 sehingga september lepas, seramai 55,826 peserta menyertai Program Latihan Kompetensi Kemahiran Personel Binaan.  Program Latihan Kompetensi Kemahiran Belia pula mencatatkan 22,284 penyertaan manakala Program Perantisan Industri Pembinaan CIDB melibatkan 4,764 peserta.

Beliau berkata pada sidang Dewan Rakyat bagi Mesyuarat Kedua Penggal Keempat Parlimen ke-14.


RMKe-12: Tingkat pendapatan dan kuasa beli rakyat

KUALA LUMPUR, 25 Oktober - Menteri Di Jabatan Perdana Menteri (Ekonomi), Datuk Seri Mustapa Mohamed berkata, kerajaan juga membantu kumpulan M40 khususnya dalam kumpulan M1, iaitu yang berpendapatan antara RM4,850 dan RM5,880 sebulan.

Berdasarkan kajian Jabatan Perangkaan Malaysia, pendapatan purata bulanan isi rumah secara keseluruhan telah menurun sebanyak 10.3 peratus pada tahun 2020.

Sebanyak 20 peratus atau kira-kira 600,000 isi rumah daripada kumpulan M40 telah beralih kepada kumpulan B40.

Datuk Seri Mustapa berkata pada sidang Dewan Rakyat bagi Mesyuarat Kedua Penggal Keempat Parlimen ke-14 yang membuka tirainya hari ini.


Cikgu Komathy raih anugerah The Global Teacher Award 2021

IPOH, 25 Oktober - Kejayaan seorang guru Sekolah Menengah Kebangsaan Ave Maria Convent Ipoh, V. Komathy yang berjaya meraih anugerah antarabangsa The Global Teacher Award 2021 begitu membanggkan negara.

Pencapaian yang amat membanggakan itu turut mendapat perhatian Menteri Besar Perak, Datuk Saarani Mohamad, menerusi hantaran di Facebook beliau.

V Komathy, 38 tahun, yang merupakan Guru Cemerlang Kimia menerima pengiktirafan itu pada majlis The Global Teacher Award 2021 yang dianjurkan secara maya.

Beliau terpilih daripada lebih 26,000 guru cemerlang seluruh dunia merangkul anugerah tersebut hasil usaha keras, pengorbanan dan keikhlasan beliau menabur bakti sebagai guru.


Kempen Jom Semak komitmen kerajaan tambah baik ekosistem peraturan negara

PUTRAJAYA, 25 Oktober - Kempen Jom Semak diyakini mampu mencerminkan komitmen kerajaan untuk menambahbaik ekosistem peraturan negara.

Itu pandangan Ketua Setiausaha Negara ,Tan Sri Mohd Zuki Ali terhadap program anjuran Perbadanan Produktiviti Malaysia (MPC) tersebut.

Menurut Tan Sri Mohd Zuki, program yang berlangsung sepanjang Oktober ini hingga Julai 2022 itu meliputi penghasilan dan penguatkuasaan peraturan yang berkualiti bagi memenuhi keperluan semasa.

Beliau berkata demikian dalam majlis pelancaran secara maya Kempen Jom Semak oleh MPC, hari ini.


Jumlah penduduk terlibat banjir di Pendang meningkat

PENDANG, 25 Oktober - Jumlah penduduk yang dipindahkan ke Pusat Pemindahan Sementara (PPS) di Pendang, Kedah meningkat kepada 139 orang daripada 35 keluarga berbanding 126 orang daripada 32 keluarga, semalam.

Menurut Pegawai Pertahanan Awam Daerah Pendang, Leftenan Yuslina Yusof, kesemua penduduk kini ditempat di PPS Dewan Rakan Sukan Tanah Merah, Pendang.  Ia melibatkan 108 penduduk dari empat kampung dalam Mukim Guar Kepayang serta 11 penduduk dari Kampung Sukamari dan Kampung Batu 16 dalam Mukim Ayer Puteh.

Turut terlibat, 5 penduduk dari Kampung Seberang Pendang dalam Mukim Padang Pusing, 10 penduduk dari Kampung Tok Pauh dan Kampung Alor Ali dalam Mukim Bukit Raya, serta 5 penduduk dari Kampung Tok Sedau dalam Mukim Padang Peliang. Hujan lebat melebihi dua jam yang turun pada 21 Oktober lalu menyebabkan air sungai Pendang melimpah dan memasuki rumah penduduk yang terletak berdekatan.  Jelas Leftenan (Pertahanan Awam) Yuslina, hasil pemantauan yang dilakukan sejak pagi tadi mendapati paras air sungai menunjukkan sedikit penurunan hari ini. Namun, pihaknya bersama pelbagai agensi dan jabatan berkaitan sentiasa melakukan pemantauan dari semasa ke semasa bagi.


BAJET 2022: MOF harap sempadan Malaysia-Singapura dibuka segera

JOHOR BAHRU, 25 Oktober - Kementerian Kewangan (MOF) berharap usaha pembukaan sempadan Malaysia -Singapura disegerakan bagi merancakkan semula ekonomi selatan tanah air.

Perkara tersebut turut disuarakan pemain industri pelancongan dan logistik kepada Timbalan Menteri Kewangan I, Mohd Shahar Abdullah hasil Siri Jelajah Bajet 2022.

Beliau berkata, penutupan sempadan negara itu juga membangkitkan isu kelewatan penetapan lokasi peniagaan para penjaja, oleh Pihak Berkuasa Tempatan (PBT) ekoran peningkatan bilangan penjaja.  Pihaknya juga perlu merangka strategi bagi meningkatkan kuasa membeli di Kota Tinggi, selain menghidupkan semula kawasan tarikan pelancongan di daerah tersebut.


Bantuan musim tengkujuh, RM300 dibayar kepada penoreh getah bulan depan

PONTIAN, 24 Oktober - Bantuan musim tengkujuh, berjumlah RM300 akan dibayar kepada pekebun kecil yang berdaftar dengan Pihak Berkuasa Kemajuan Pekebun Kecil Perusahaan Getah (RISDA) bulan depan.

Timbalan Menteri Perusahaan Perladangan dan Komoditi, Datuk Seri Dr Wee Jeck Seng berkata, inisiatif itu melibatkan peruntukan RM192 juta.

Bantuan tersebut bakal memanfaatkan kira-kira 300,000 pekebun kecil RISDA yang memiliki kurang daripada 2.5 hektar tanah.

Beliau berkata demikian selepas menyerahkan 10,000 kit ujian pantas antigen COVID-19 kepada masyarakat Tanjung Piai, Pontian, Johor.  Sementara itu, Datuk Seri Dr Wee memaklumkan, cadangan untuk meningkatkan harga lantai getah sekerap daripada RM2.50 kepada RM3.50 sekilogram masih dalam kajian bergantung kepada kemampuan kewangan kerajaan.


Manusia boleh jadi punca negara ditimpa bencana, jadilah rakyat yang bertanggungjawab dan sayang kepada alam

KUALA LUMPUR, 24 Oktober - Secara teori, Malaysia dianggap masih selamat daripada gempa dan gunung berapi kerana kedudukannya di luar kawasan Lingkaran Api Pasifik.

Namun, tidak mustahil bumi bertuah ini dilanda bencana angkara perbuatan khianat manusia kepada alam.

Sempena Sambutan Hari Tindakan Iklim Antarabangsa dan Bulan Kesiapsiagaan Nasional 2021 yang membawakan tema 'Keluarga Malaysia, Siaga Bencana', peranan menjaga alam sekitar perlu diberi perhatian.

Malaysia baru-baru ini digemparkan dengan pelbagai isu bencana termasuk banjir kilat, kepala air, tanah runtuh tidak terkecuali pencemaran.

Justeru, Keluarga Malaysia perlu sama-sama siap siaga dalam menghadapi sebarang kemungkinan bencana, baik dari segi fizikal mahupun mental.

Paling penting, menyemai rasa tanggungjawab demi memastikan kelestarian alam.

Cakna segala info, dapatkan maklumat sahih dari sumber bertauliah termasuk agensi kerajaan supaya anda tidak menjadi mangsa berita palsu.


Sektor agro makanan dijangka berkembang 4.5% setahun dalam RMKe-12

JOHOR BAHRU, 23 Oktober - Sektor agro makanan dijangka berkembang 4.5% setahun dalam Rancangan Malaysia ke-12 (RM Ke-12) sekali gus meletakkan sektor berkenaan sebagai penyumbang utama keluaran dalam negara kasar (KDNK).

Sektor pertanian pula diunjur berkembang 3.8% setahun dalam tempoh berkenaan dengan menyumbang 7% kepada KDNK sehingga 2025.

Menteri Pertanian dan Industri Makanan, Datuk Seri Dr. Ronald Kiandee berkata, pihaknya akan terus mengambil tindakan segera terhadap dasar berkaitan agar eksport agro makanan Malaysia ke Singapura kekal stabil.

Beliau berkata demikian selepas sesi sidang video dengan Pesuruhjaya Tinggi Malaysia ke Singapura, Datuk Dr Azfar Mohammad Mustafar di Johor Bahru.

Pelbagai perkara dibincangkan bagi memastikan sekuriti makanan terus terjamin di samping terus memperkasa nilai eksport produk agro makanan ke luar negara termasuk ke republik berkenaan.

Begitu juga mengenai peningkatan eksport dan pematuhan standard dan kualiti serta kedudukan Malaysia dalam Indeks Sekuriti Makanan Dunia.


Kerajaan Persekutuan terus beri sokongan dan bantu Sarawak

KUCHING, 23 Oktober - Kerajaan Persekutuan akan terus memberi sokongan dan bantuan kepada Sarawak bagi mencapai hasrat menjadi negeri maju menjelang 2030.

Komitmen Kerajaan Persekutuan itu ditegaskan Datuk Seri Ismail Sabri Yaakob dalam lawatan kerja pertamanya ke Sarawak sebagai Perdana Menteri.

Jelas Datuk Seri Ismail Sabri, beliau telah berbincang dengan Ketua Menteri, Datuk Patinggi Abang Johari Tun Openg berkaitan perancangan pembangunan negeri itu selain mengenalpasti isu pembangunan yang perlu diberi perhatian.

Ini termasuk isu berkaitan pembangunan kemudahan utiliti di luar bandar.

Beliau juga telah mengarahkan Ketua Pengarah Unit Penyelarasan Pelaksanaan (ICU), Jabatan Perdana Menteri untuk berbincang dengan kerajaan Sarawak bagi mengenalpasti segala perkara berbangkit melibatkan pembangunan infrastruktur luar bandar yang perlu diselesaikan dengan segera.  Perdana Menteri berkata demikian dalam sidang media selepas lawatannya ke Tapak Pembinaan Hospital Petra Jaya, Kuching.


PM tiba di Kuching untuk lawatan kerja sehari ke Sarawak

KUCHING, 23 Oktober - Perdana Menteri tiba di Kuching pagi tadi untuk lawatan kerja sehari ke Sarawak.

Ini merupakan lawatan sulung Datuk Seri Ismail Sabri Yaakob ke Bumi Kenyalang selepas dilantik sebagai Perdana Menteri pada 21 Ogos lalu.

Ketibaan Datuk Seri Ismail Sabri di Lapangan Terbang Antarabangsa Kuching disambut Ketua Menteri, Datuk Patinggi Abang Johari Tun Openg dan kenamaan lain. Sejurus tiba, Perdana Menteri menghadiri Taklimat Pembangunan Negeri Sarawak.

Petang nanti, beliau akan melakukan lawatan ke Hospital Petra Jaya.  Acara kemuncak malam ini, Perdana Menteri akan merasmikan pelancaran Keluarga Malaysia di Borneo Convention Centre Kuching (BCCK) sebelum berangkat pulang ke ibu negara.


Lebih 3,000 anggota keselamatan ditugaskan di PRN Melaka

KUALA LUMPUR, 22 Oktober - Lebih 3,000 anggota pasukan keselamatan dijangka ditugaskan pada Pilihanraya negeri (PRN) Melaka.

Menteri Dalam Negeri, Datuk Seri Hamzah Zainuddin berkata, selain polis, beberapa agensi lain akan turut ditempatkan untuk tujuan sama.

Bagi mengekang penularan COVID-19, perbincangan mengenai SOP pelaksanaan PRN diadakan bersama Majlis Keselamatan Negara (MKN).

Butiran SOP pula akan diumum Suruhanjaya Pilihanraya (SPR).

Datuk Seri Hamzah ditemui selepas hadir Majlis Penyampaian Pangkat Posthumous dan Skim Ex-gratia bencana kerja di Bukit Aman.


PRU DUN Sarawak ke-12: Antara Intipati Perbincangan bersama Ketua Mentari Sarawak

KUCHING, 22 Oktober - Pilihan Raya Umum, PRU Dewan Undangan Negeri, DUN Sarawak Ke-12 antara perkara yang dibincangkan Menteri Komunikasi dan Multimedia, Tan Sri Annuar Musa bersama Ketua Menteri, Datuk Patinggi Abang Johari Tun Openg semasa kunjungan hormat di Wisma Bapa Malaysia, Kuching pagi tadi.

Tan Sri Annuar bagaimanapun menegaskan, pengumuman mengenai perkara tersebut hanya boleh dibuat oleh Kerajaan Sarawak.

Tan Sri Annuar berkata demikian kepada pemberita selepas melakukan lawatan ke sebuah pusat tenunan dan kraftangan iaitu 'Tanoti House' di Jalan Tabuan Kuching.  Tempoh penggal DUN Sarawak telah tamat pada 6 Jun lepas.

Bagaimanapun, PRU DUN Sarawak digantung di bawah Ordinan Darurat sehingga 2 Februari tahun depan.  Desas desus kemungkinan PRU DUN Sarawak akan diadakan lebih awal hangat diperkatakan akhir-akhir ini, namun Pejabat Ketua Menteri dalam satu kenyatan semalam memaklumkan, tiada sebarang mesyuarat yang dihadiri oleh Datuk Patinggi Abang Johari berhubung pembubaran DUN Sarawak.


COVID-19: 6,630 kes baharu hari ini, meningkat sedikit berbanding semalam

PUTRAJAYA, 22 Oktober - 6,630 kes baharu dilaporkan hari ini, meningkat sedikit berbanding semalam, menjadikan kumulatif kes kini, 2,420,222.

Sehingga semalam, 77.5 peratus atau 23.45 juta populasi negara sudah lengkap divaksin.

Populasi dewasa yang lengkap menerima vaksin pula, 94.3 peratus.

Semalam juga, 235,607 dos vaksin diberikan menjadikan jumlah kumulatif pemberian vaksin kini, 48.67 juta dos.

Kita ikuti data harian dan kumulatif vaksinasi mengikut negeri.


Radio Amatur: Talian bantu hubungkan kawasan banjir, terputus hubungan

DUNGUN, 22 Oktober - Tujuh Pusat Pemindahan Sementara (PPS) di Hulu Dungun, Terengganu akan dilengkapi sistem talian radio amatur bagi memudahkan proses komunikasi sebagai persediaan menghadapi musim banjir.  Inisiatif sebagai persediaan awal dan alternatif kerana kawasan kampung terbabit sering mengalami gangguan terputus talian telekomunikasi setiap kali berlakunya banjir.

Kelab Radio Amatur Komunikasi Bencana Terengganu, Skuad 999 dan Pejabat Daerah Dungun mengambil inisiatif ini bagi meningkatkan sistem komunikasi di kawasan pedalaman terjejas banjir sekaligus memudahkan segala urusan pemindahan dan penghantaran bantuan.

PPS terlibat ialah Kampung Minda, Jongok Batu, Kampung Shukor, Pasir Raja, Tepus, Rantau Panjang dan Kuala Jengai yang sering terputus hubungan.

Peralatan dikendali Ahli Jawatankuasa Pembangunan dan Keselamatan Kampung yang akan berhubung terus dengan bilik gerakan bencana banjir daerah.  Pemasangan sistem komunikasi ini hanya bersifat sementara sehinggalah keadaan pulih sepenuhnya.

Kelab Radio Amatur Komunikasi Bencana Terengganu mempunyai 250 ahli yang menguruskan sistem komunikasi radio amatur di setiap kawasan terjejas bencana.


1,116 Penduduk dipindahkan, jumlah penduduk di PPS meningkat

MELAKA, 22 Oktober - Perkembangan banjir di Melaka.  Jumlah penduduk di 12 Pusat Pemindahan Sementara (PPS) terus meningkat.

1,116 daripada 285 keluarga dipindahkan setakat 12 tengah hari tadi.  Menurut Sekretariat Jawatankuasa Pengurusan Bencana Negeri, PPS Sekolah Kebangsaan (SK) Ayer Molek di Melaka Tengah menempatkan paling ramai penduduk terjejas iaitu 198 penduduk daripada 44 keluarga.  Ia diikuti PPS SK Taman Merdeka, 157 penduduk daripada 43 keluarga dan PPS SK Krubong seramai 131 penduduk daripada 26 keluarga.  PPS lain yang masih beroperasi di Melaka Tengah ialah PPS SMK Tun Mutahir, PPS SMK Bukit Katil dan PPS SK Batu Berendam 2.  Di Alor Gajah, PPS yang masih beroperasi ialah PPS SK Durian Tunggal, PPS SJKC Sin Wah dan PPS SK Telok Berembang.  Manakala di Jasin, PPS SMK Seri Bemban, PPS SMK Dang Anum dan PPS SJKC ShuhYen.


E-Kasih, akan sediakan data lebih tepat

KUALA LUMPUR, 22 Oktober - Sistem pangkalan data e-Kasih akan ditambahbaik.

Menurut Menteri di Jabatan Perdana Menteri Ekonomi, Datuk Seri Mustapa Mohamed, ia bagi memastikan sistem rujukan tersebut menyediakan data lebih tepat membabitkan golongan miskin dan miskin tegar.

Jelasnya, beliau turut menerima cadangan daripada beberapa ahli Parlimen untuk penambahbaikan e-Kasih.Datuk Seri Mustapa berkata demikian pada sidang media majlis pelancaran Kajian Kemiskinan Multidimensi Permatang Pauh di Universiti Malaya.Sementara itu, usaha membangunkan Pangkalan Data Perlindungan Sosial, PDPS yang menyediakan data berkaitan pembasmian kemiskinan dan bantuan sosial bersepadu kini di peringkat akhir.


Negara anggota FPDA, suarakan komitmen jamin keselamatan serantau

KUALA LUMPUR, 22 Oktober - Kesemua negara anggota Pengaturan Pertahanan Lima Kuasa (FPDA) menyuarakan komitmen terhadap lima aspek bagi menjamin keselamatan serantau bagi tempoh 10 tahun akan datang.

Menteri Kanan Pertahanan, Datuk Seri Hishammuddin Tun Hussein berkata, ini termasuk pengenalan aset pertahanan terbaharu generasi kelima dan peningkatan misi menentang kegananasan serta keselamatan Maritim.

Selain Malaysia, empat lagi negara anggota FPDA ialah Singapura, Australia, New Zealand dan Britain.

Menurut Datuk Seri Hishammuddin, kerjasama yang memasuki tahun ke-50 ini dilihat kekal relevan untuk tempoh 10 tahun akan datang sehingga 2031 bagi memperkukuh aspek keselamatan.

Beliau berucap pada Sambutan 50 Tahun FPDA dan Mesyuarat Menteri-Menteri Pertahanan FPDA Ke -11 di ibu negara.


Raja Pemerintah arif, bijaksana kendali tiga hak  Raja Berpelembagaan

KUALA LUMPUR, 21 Oktober - Timbalan Yang di-Pertuan Agong, Sultan Nazrin Muizzudin Shah bertitah bahawa Raja Pemerintah yang arif tidak memerlukan sebarang tambahan kuasa jika tiga hak sebagai Raja Berpelembagaan dikendalikan secara bijaksana dan berhemah.

Tiga hak tersebut ialah hak untuk menyampaikan nasihat dan pandangan, hak untuk memberi galakan dan dorongan serta hak untuk memberi peringatan dan teguran.

Setiap istilah dan perkataan yang termaktub dalam Perlembagaan memiliki maksud tersendiri, hendaklah ditafsirkan secara bijaksana, halus, teliti dan tepat agar keadilan tidak tercicir.

Titah baginda lagi, menjadi tanggungjawab Raja Pemerintah untuk memastikan terjalin hubungan harmoni serata saling menghormati serta saling memahami antara institusi istana dengan institusi rakyat berlandaskan perlembagaan.


Penyebaran berita palsu, 324 kertas siasatan dibuka

KUALA LUMPUR, 21 Oktober - Sejak 18 Mac 2020 hingga 10 Oktober lalu, polis telah membuka 324 kertas siasatan membabitkan kes penyebaran berita palsu atau berita yang boleh mengakibatkan kegusaran awam.

Daripada angka itu, 50 kes telah dituduh di mahkamah.

131 kes lagi diklasifikasikan sebagai Tiada Tindakan Lanjut, manakala 7 kes sebagai Kertas Untuk Simpanan.  Sementara baki 136 kes masih disiasat.

Penjelasan itu bagi menjawab pertanyaan Senator Muhammad Zahid Md Arip.


Dasar Pengurangan Risiko Bencana Kebangsaan, perkasa pengurusan dan kesiapsiagaan risiko bencana negara

PUTRAJAYA, 21 Oktober - Penggubalan Dasar Pengurangan Risiko Bencana Kebangsaan akan dapat memperkasa pengurusan dan memperhebat kesiapsiagaan risiko bencana negara.

Ia juga dapat meningkatkan pelaburan dalam inisiatif pengurangan risiko bencana dari aspek kapasiti sumber manusia, pemerkasaan institusi, perluasan langkah mitigasi dan aplikasi teknologi.

Antara usaha yang digariskan adalah menanam kesedaran dalam kalangan seluruh keluarga malaysia berhubung risiko bencana dengan Penerbitan Dokumen Daftar Risiko Kebangsaan (NRR) untuk orang awam oleh NADMA.

Dokumen yang disediakan dengan kerjasama rakan strategik NADMA, Pusat Kajian Bencana Asia Tenggara, Universiti Kebangsaan Malaysia itu akan dilancarkannya Khamis depan.


Bencana dan perubahan iklim diberi penekanan menerusi strategi utama RMKe-12

PUTRAJAYA, 21 Oktober - Kerajaan memandang serius impak perubahan iklim dan peningkatan kesan bencana yang dihadapi negara.

Perdana Menteri, Datuk Seri Ismail Sabri Yaakob berkata, perkara itu telah diberi penekanan menerusi strategi utama yang terkandung dalam Rancangan Malaysia Ke-12 baru-baru ini.

Isu perubahan iklim itu telah diberi penekanan semasa berucap di sesi ke-76 Perhimpunan Agung Pertubuhan Bangsa-Bangsa Bersatu pada 14 September lalu.

Dapatan kajian menunjukkan impak bencana boleh dikurangkan melalui inisiatif Pengurangan Risiko Bencana (DRR).

Ini termasuklah usaha mewujudkan kesedaran awam melalui inisiatif program Komunikasi, Pendidikan dan Kesedaran Awam (CEPA) yang turut dibentangkan dalam RMKe-12.

Beliau berkata demikian semasa berucap sempena Webinar Risiko Bencana Di Era Perubahan Iklim Panel Pakar Sains dan Teknologi Untuk Pengurangan Risiko Bencana anjuran Nadma secara maya.


Rakyat Malaysia ditahan di Australia bukan keldai dadah

JOHOR BAHRU, 21 Oktober - Bukit Aman sudah berhubung dengan Polis Persekutuan Australia berhubung penahanan rakyat Malaysia yang disyaki menyeludup dadah di negara itu.

Pengarah Jabatan Siasatan Jenayah Narkotik Bukit Aman, Datuk Razaruddin Husain bagaimanapun menolak dakwaan rakyat Malaysia yang menyeludup dadah ke Australia sebagai keldai dadah.

Suspek berusia 38 tahun itu memasuki Australia sejak Januari tahun lepas.

Siasatan secara menyeluruh sedang dijalankan dengan kerjasama Polis Persekutuan Australia.

Ahad lalu, pihak berkuasa Australia menahan seorang rakyat Malaysia kerana cuba menyeludup masuk 450 kilogram heroin bernilai RM431.8 juta ke negara itu.

Dadah berkenaan ditemukan dalam kontena membawa Jubin dari Malaysia ke Melbourne.


Isyarat liputan baik dalam bangunan menjadi tanggungjawab syarikat telekomunikasi

KUALA LUMPUR, 20 Oktober - Menjadi tanggungjawab sesebuah syarikat telekomunikasi untuk memastikan isyarat liputan kekal baik dalam sesuatu bangunan melalui perbincangan dan persetujuan terma komersial bersama-sama pemilik bangunan.

Timbalan Menteri Komunikasi dan Multimedia, Datuk Zahidi Zainul Abidin berkata, sekiranya tiada persetujuan dicapai, Suruhanjaya Komunikasi dan Multimedia akan bertindak sebagai pemudahcara bagi menyelesaikan masalah liputan.

Selain itu, kerja-kerja pengukuran kualiti bagi perkhidmatan selular awam, jalur lebar tanpa wayar dan jalur lebar talian tetap turut dijalankan sepanjang tahun.

Beliau berkata demikian dalam penggulungan perbahasan RMKE-12 di Dewan Negara.


Tokoh Perdana Maulidur Rasul Kebangsaan dianugerahkan kepada Datuk Dr. Suhaini Kadiman

KUALA LUMPUR, 20 Oktober - Ketua Jabatan Anestesiologi dan Unit Rawatan Rapi Institut Jantung Negara (IJN), Datuk Dr. Suhaini Kadiman dipilih sebagai penerima Anugerah Tokoh Perdana Maulidur Rasul Peringkat Kebangsaan 1443H/2021M.

Anak kelahiran Batu Pahat, Johor itu menerima hadiah wang tunai, trofi dan sijil penghargaan.

Anugerah disampaikan oleh Timbalan Yang di-Pertuan Agong, Sultan Nazrin Muizzuddin Shah dalam majlis ringkas di istana negara hari ini.

Turut hadir, Menteri Di Jabatan Perdana Menteri (Hal Ehwal Agama), Idris Ahmad.

Sementara itu, enam lagi individu turut dipilih sebagai penerima Anugerah Maulidur Rasul Peringkat Kebangsaan Tahun ini.

Mereka ialah mantan pensyarah Jabatan Fiqh dan Usul AIUM, Datin Dr Paizah Ismail, Ketua Pegawai Eksekutif Lembaga Zakat Negeri Kedah, Syeikh Zakaria Othman, Ketua Pegawai Eksekutif HIKMAH Sarawak, Alwi Morshidi, Pengasas Al-Ikhsan Sports Sdn. Bhd, Ali Hassan Mohd Hassan, Pengasas Pondok OKU Muslim, Mohd Zaini Mat Abas dan Mantan penyelia KAFA Tawau Sabah, Mohd Amin Nasir.

Kesemua mereka menerima hadiah wang tunai, trofi dan sijil penghargaan.

Penganugerahan itu berdasarkan sumbangan besar individu terbabit dalam memartabatkan syiar Islam di peringkat kebangsaan dan global yang diiktiraf oleh pelbagai pihak.


Pengusaha mikro yang tidak lengkap vaksinasi mampu jejaskan perjalanan ekonomi - MEDAC

KUALA SELANGOR, 20 Oktober - Perniagaan dan Pengusaha mikro yang tidak melengkapkan dua dos suntikan vaksin akan berdepan kesukaran menjalankan aktiviti perniagaan mereka.

Menteri Pembangunan Usahawan dan Koperasi, Tan Sri Noh Omar berkata ia berikutan status vaksinasi merupakan salah satu kriteria penting untuk pergerakkan.

Tan Sri Noh berkata demikian pada media selepas melawat proses vaksinasi untuk remaja di Pusat Pemberian Vaksin (PPV) Sekolah Menengah Kebangsaan Agama (SMKA) Kuala Selangor.

Setakat ini, kerajaan tidak menetapkan untuk mewajibkan lengkap suntikan vaksin sebagai syarat khas pinjaman di bawah kementerian.


Lapan kluster baharu dikenal pasti semalam

PUTRAJAYA, 20 Oktober - Lapan (8) lagi kluster baharu dikenal pasti semalam.

Tujuh daripadanya melibatkan kluster di tempat kerja membabitkan tiga di Perak, dua di Selangor dan masing-masing satu di Johor dan Pahang.

Manakala satu kluster pendidikan lain dikesan di Negeri Sembilan.

Sementara itu 8,933 kes sembuh dicatatkan hari ini dengan 5,745 kes baharu direkodkan.

Daripada jumlah itu, 115 kes adalah kategori 3, 4, dan 5 dan 5,630 kes lagi adalah terdiri daripada kategori 1 dan 2.


Kes COVID-19 terus catat trend penurunan termasuk jumlah kapasiti penggunaan katil dan ICU

PUTRAJAYA, 20 Oktober - Laporan kes harian, jumlah kematian, kapasiti penggunaan katil dan unit rawatan rapi (ICU) pesakit COVID-19 terus menunjukkan trend penurunan.

Menurut Ketua Pengarah Kesihatan Tan Sri Dr Noor Hisham Abdullah sepanjang tempoh Minggu epidemik ME ke-41 iaitu 10 sehingga 16 Oktober, nilai kebolehjangkitan wabak atau RT juga kekal stabil sekitar 0.80 hingga 0.90.

Perkembangan baik itu sejajar dengan peningkatan liputan vaksinasi COVID-19 di Malaysia di samping usaha pembukaan semula pelbagai sektor secara terancang melalui inisiatif pembukaan semula secara selamat yang lebih meyakinkan.

Turut menunjukkan penurunan bagi tempoh sama ialah jumlah kluster dengan 83 kluster dilaporkan.

Mengenai kapasiti penggunaan katil di Pusat Kuarantin dan Rawatan COVID-19 Berisiko Rendah (PKRC) dan wad serta alat bantuan pernafasan menunjukkan trend penurunan sekitar satu hingga tiga peratus pada ME ke-41 berbanding ME ke-40.


Permohonan bantuan JKM terus meningkat - Datuk Seri Rina

CHENG, 19 Oktober - Kementerian Pembangunan Wanita, Keluarga Dan Masyarakat (KPWKM) kini fokus untuk membantu golongan memerlukan dengan Had Pendapatan Garis Kemiskinan (PGK) Makanan pada kadar RM1,169.  Menterinya, Datuk Seri Rina Mohd Harun berkata, golongan itu diberi perhatian berikutan jumlah permohonan bantuan bagi kategori itu menunjukkan peningkatan.

Kadar itu berdasarkan kajian yang dilakukan Jabatan Perangkaan pada 2019.

Terdahulu, Datuk Seri Rina menyampaikan surat tawaran bantuan kebajikan kepada klien JKM di Cheng, Melaka.  Bagi tempoh Januari hingga September tahun ini, Melaka merekodkan 24,838 penerima bantuan dengan nilai keseluruhan hampir RM94 juta.


Malaysia tidak akan perkenal Skim Visa Buruh Ladang

KUALA LUMPUR, 19 Oktober - Malaysia tidak akan memperkenal Skim Visa Buruh Ladang untuk mengatasi isu kekurangan pekerja dalam sektor berkenaan seperti dilaksana kerajaan Australia.

Menteri Sumber Manusia, Datuk Seri M. Saravanan berkata, pendekatan tersebut menjurus kepada penawaran status penduduk tetap.

Skim visa pekerja ladang membolehkan majikan Australia menaja pekerja mahir, separa mahir dan tidak mahir dari rantau ini untuk bekerja di ladang mereka.

Pekerja dibenarkan bekerja di negara itu selama tiga tahun, kemudian mereka boleh memohon untuk menjadi penduduk tetap Australia.

Dalam kenyataannya, Datuk Seri M. Saravanan turut menegaskan, kerajaan tidak pernah menyekat rakyat Malaysia yang mahu bekerja di luar negara.

Buktinya, sebanyak 400,000 rakyat Malaysia bekerja di Singapura, ketika ini.

Bekerja di luar negara, bagaimanapun, tertakluk kepada perundangan negara berkenaan.


Agensi agama terus salur bantuan pemulihan pasca pandemik

KUALA LUMPUR, 19 Oktober - Terus bangkit membantu rakyat dalam agenda pemulihan negara pasca pandemik.

Menteri di Jabatan Perdana Menteri Hal Ehwal Agama, Idris Ahmad mengajak agensi-agensi agama di bawahnya, melipatgandakan usaha memperkasa umat Islam secara konsisten demi pembangunan ummah.

Beliau berkata demikian kepada Media selepas merasmikan Majlis Sambutan Maulidur Rasul peringkat Negeri Wilayah Persekutuan Tahun 1443 Hijrah/2021 Masihi di ibu negara.


Nabi Muhammad SAW suri teladan terbaik umat Islam - PM

KUALA LUMPUR, 19 Oktober - Nabi Muhammad SAW merupakan suri teladan terbaik umat manusia.

Perdana Menteri, Datuk Seri Ismail Sabri Yaakob berkata, kerajaan telah dan akan meneladani inisiatif serta strategi yang dilaksanakan Rasulullah SAW iaitu pentadbiran baginda di Madinah sebagai panduan dalam pentadbiran negara demi kemakmuran Keluarga Malaysia.

Menurut beliau, pelbagai polisi, inisiatif dan insentif akan diperkenal dan dirancang supaya tiada Keluarga Malaysia yang ketinggalan dalam merasai nikmat dan kemakmuran negara.

Tambah Datuk Seri Ismail Sabri tema 'Manhaj Rabbani Ummah Berkualiti' juga selari dengan Dasar Perpaduan Negara berkonsepkan Perpaduan Dalam Kepelbagaian yang telah lama diamalkan di negara ini termasuk dalam sambutan Maulidur Rasul.

Beliau berucap dalam Perutusan Khas Maulidur Rasul 1443 Hijriah yang disiarkan secara langsung di TV1.


Kesatuan dan kesepaduan Keluarga Malaysia tonggak utama bangsa, negara

KUALA LUMPUR, 19 Oktober - Jatuh bangun sesebuah bangsa serta negara terletak pada kesatuan dan kesepaduannya.

Perdana Menteri, Datuk Seri Ismail Sabri Yaakob berkata, segala perbezaan perlu dijadikan kelebihan, manakala setiap persamaan harus dijadikan sebagai sumber kekuatan.

Justeru, dalam mengharungi krisis ekonomi dan kesihatan yang mencabar ketika ini, beliau menyeru Keluarga Malaysia supaya berganding bahu memulihkan negara selain menyesuaikan diri dalam norma baharu.

Datuk Seri Ismail Sabri mengambil contoh Rasulullah SAW misalnya, mengadakan perjanjian damai dengan pelbagai kaum di Madinah untuk meningkatkan kesefahaman dan memperbaharui hubungan berlandaskan prinsip kebenaran serta menghindar kekacauan selain pertembungan kuasa.


Tan Sri Othman Mustapha Tokoh Utama Maulidur Rasul 1443 Hijrah peringkat Wilayah Persekutuan

KUALA LUMPUR, 19 Oktober - Mantan Ketua Pengarah Jabatan Kemajuan Islam Malaysia (JAKIM) yang kini merupakan Ahli Lembaga Suruhanjaya Perkhidmatan Awam, Tan Sri Othman Mustapha, diangkat sebagai Tokoh Utama Maulidur Rasul 1443 Hijrah peringkat Wilayah Persekutuan.


Had Pendapatan Garis Kemiskinan Makanan bantu golongan memerlukan

CHENG, 19 Oktober - Bantuan kepada golongan memerlukan dengan Had Pendapatan Garis Kemiskinan (PGK) Makanan pada kadar RM1,169.

Itu fokus Kementerian Pembangunan Wanita, Keluarga Dan Masyarakat (KPWKM) berikutan jumlah permohonan bantuan bagi kategori itu menunjukkan peningkatan.

Menterinya, Datuk Seri Rina Mohd Harun berkata, untuk had PGK Nasional, pihaknya menggunakan kadar RM980 berbanding had PGK yang diumumkan Jabatan Perangkaan Malaysia tahun lalu iaitu RM2,208.

Mengenai had PGK baharu diumumkan Jabatan Perangkaan, ia masih dalam perbincangan memandangkan jika digunapakai, peruntukan bantuan lebih tinggi diperlukan.  Beliau mengulas kekeliruan sesetengah pihak tentang penggunaan had PGK untuk permohonan bantuan di bawah KPWKM.  Di Melaka, bagi tempoh Januari hingga September lalu seramai 24,838 penerima bantuan direkodkan dengan nilai bantuan keseluruhan hampir RM94 juta.


Perarakan bot nelayan sambil berselawat raikan Maulidur Rasul

LANGKAWI, 19 Oktober - Setelah lebih dua tahun ditangguhkan akibat COVID-19, Sambutan Maulidur Rasul Peringkat Langkawi kembali disambut dengan meriah. Uniknya pada kali ini ia diadakan dengan perarakan 15 bot nelayan secara berkonvoi mengelilingi Pulau Rebak Kecil.

Perarakan sejauh 10 kilometer mengelilingi pulau itu diserikan dengan alunan selawat.

Pegawai Penerangan Daerah Langkawi, Siti Nor Salwa Abd Razak berkata, sambutan tetap meriah meskipun dilaksana dengan pematuhan SOP ketat.

Turut diagihkan sumbangan kepada Komuniti Nelayan di Lembaga Kemajuan Ikan Malaysia (LKIM).


Semangat Maulidur Rasul disemarak dan disemai dalam jiwa umat Islam

PUTRAJAYA, 19 Oktober - Nabi Muhammad S.A.W. merupakan suri teladan terbaik umat manusia.

Akui Perdana Menteri, beliau telah dan akan meneladani inisiatif serta strategi yang dilaksanakan Rasulullah dalam pentadbiran baginda di Madinah sebagai panduan dalam pentadbiran negara demi kemakmuran Keluarga Malaysia.

Berucap sempena perutusan Khas Maulidur Rasul 1443 Hijrah, Datuk Seri Ismail Sabri Yaakob berkata, pelbagai polisi, inisiatif dan insentif akan diperkenal dan dirancang supaya tiada Keluarga Malaysia ketinggalan menikmati kemakmuran negara.

Tambah Perdana Menteri, tema Manhaj Rabbani Ummah Berkualiti juga selari dengan Dasar Perpaduan Negara berkonsepkan Perpaduan Dalam Kepelbagaian yang telah lama diamalkan di Malaysia termasuk sambutan Maulidur Rasul.


Isu arak timah: JAKIM akan berbincang dengan KPDNHEP, KDN untuk tindakan lanjut

KUALA LUMPUR, 19 Oktober - Susulan kes minuman alkohol jenama Timah, Menteri di Jabatan Perdana Menteri Hal Ehwal Agama, Idris Ahmad berkata, perkara sebegitu yang bersifat provokasi selain penggunaan nama yang boleh menimbulkan kekeliruan terhadap masyarakat dan agama tidak sepatutnya berlaku di negara ini.

Beliau berkata demikian kepada Media selepas merasmikan Majlis Sambutan Maulidur Rasul peringkat Wilayah Persekutuan di ibu negara.


Belia perlu contoh sikap Rasulullah SAW

ALOR SETAR, 19 Oktober - Golongan muda disaran tidak menggunakan media sosial sebagai platform 'tunjuk perasaan' terhadap individu lain.

Penolong Pegawai Dakwah dan Tarbiyah, Jabatan Hal Ehwal Agama Islam Kedah, Mohd Isa Abd Rahman mengharapkan golongan berkenaan dapat menghayati sejarah perjalanan hidup Rasulullah SAW, sempena sambutan Maulidur Rasul.

Beliau turut menyuarakan kekesalan dengan bahasa yang digunakan remaja masa kini terutamanya di media sosial yang dianggap tidak sopan.

Sehubungan itu, beliau menasihati golongan muda mengubah cara pemikiran dan pelakuan bagi mencerminkan peribadi umat islam.


Timbalan Yang di-Pertuan Agong Sultan Nazrin Shah bertitah para ulama dan umara perlu berjihad hapuskan rasuah

PERAK, 19 Oktober - Timbalan Yang di-Pertuan Agong Sultan Nazrin Shah bertitah supaya para ulama dan umara wajib berganding usaha, tenaga dan berjihad menghapuskan rasuah.

Baginda bertitah rasuah merupakan barah amat bahaya yang terbukti menjadi punca penderitaan warga dan kemiskinan rakyat, kejatuhan kerajaan dan pemerintahan, keruntuhan negara dan empayar serta punca keruntuhan tamadun juga budaya.

Titah baginda, lebih membimbangkan apabila turut dilaporkan rasuah dilakukan secara lebih berani dan lebih terbuka.

Sultan Nazrin turut bertitah kesejahteraan sesuatu bangsa dan kemakmuran sesebuah negara amat dipengaruhi oleh sifat dan akal bicara pemimpin.


250 Penduduk setempat daripada 24 KRT sertai perarakan Maulidur Rasul

SUNGAI BESI, 19 Oktober - Setelah ditangguhkan lebih dua tahun akibat pandemik COVID-19, Sambutan Maulidur Rasul pada tahun ini kembali disambut meriah dengan aktiviti perarakan.

Di Bandar Tun Razak, Kuala Lumpur seramai 250 penduduk setempat daripada 24 kawasan rukun tetangga (KRT) menyertai perarakan Maulidur Rasul kawasan tersebut.

Program anjuran RT Cares Parlimen Bandar Tun Razak dan Balai Polis Sungai Besi tersebut dilaksanakan dalam suasana norma baharu dan mengikut SOP ketat yang ditetapkan Majlis Keselamatan Negara(MKN).

Perarakan diketuai Ahli Parlimen Bandar Tun Razak, Datuk Seri Kamarudin Jaffar dengan berarak mengilingi bandar sungai besi sejauh 1.7 kilometer sambil mengalunkan selawat.


Kerajaan sedang buat kajian RUU Anti Lompat Parti

KUALA LUMPUR, 18 Oktober - Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar memaklumkan, kerajaan sedang mengkaji undang-undang yang digunakan di peringkat negeri termasuk kes mahkamah yang melibatkan pelaksanaan perundangan berkaitan lompat parti.

Model perundangan beberapa buah negara termasuk India, Singapura, New Zealand dan United Kingdom turut diteliti.  Dapatan kajian akan dibincangkan dalam sesi libat urus bipartisan.

Mengulas pertanyaan sama ada kerajaan akan mewujudkan Rang Undang-Undang baharu atau meminda perlembagaan sedia ada untuk menangani isu lompat parti, beliau berkata, perkara itu hanya dapat dimuktamadkan sebaik kajian dan libat urus selesai.


Pelajar SPM dipertimbang hadir ke sekolah tanpa penggiliran

TAMPIN, 18 Oktober - Kementerian Pendidikan sedang mengkaji kesesuaian membenarkan pelajar yang bakal menduduki peperiksaan Sijil Pelajaran Malaysia (SPM) kembali semula ke sekolah tanpa melalui proses penggiliran.

Menurut Menteri Kanan Pendidikan, Datuk Dr. Radzi Jidin, pihaknya dalam peringkat perbincangan bersama Kementerian Kesihatan (KKM) bagi memantau kadar vaksinasi dalam kalangan pelajar tingkatan lima.

Sehingga kini, lebih 97% pelajar tingkatan lima menerima dos pertama manakala 50% menerima dua dos lengkap vaksin.

Beliau berkata demikian ketika mengadakan lawatan ke Sekolah Kebangsaan Tengku Zainun, Tampin.

339,951 pelajar layak hadir ke sekolah bermula semalam.


Polis sedia bantu lancarkan Pilihan Raya Negeri Melaka

MALIM, 18 Oktober - Polis Diraja Malaysia (PDRM) sedia membantu melancarkan proses Pilihan Raya Negeri (PRN) Melaka dalam suasana norma baharu.  Timbalan Ketua Polis Negara, Datuk Seri Mazlan Lazim berkata, pihaknya juga sedia untuk memberi pertambahan pegawai dan anggota jika diperlukan.

Buat masa ini, Melaka mempunyai 280 pasukan pematuhan yang menjalankan penguatkuasaan undang-undang sedia ada termasuk SOP COVID-19.  Beliau berkata demikian kepada pemberita selepas menyampaikan bantuan Tabung Wakalah Zakat PDRM kepada pesara dan asnaf polis kontinjen Melaka.


PRN Melaka, perhalusi kaedah kurangkan kesesakan hari mengundi

BANDARAYA MELAKA, 18 Oktober - Beberapa kaedah akan diperhalusi bagi mengurangkan kesesakan pada hari pengundian Pilihan Raya Negeri (PRN) Melaka, 20 November depan.

Pengerusi SPR, Datuk Abdul Ghani Salleh berkata, kaedah berkenaan akan berpandukan kepada Majlis Keselamatan Negara (MKN), Kementerian Kesihatan (KKM) dan Polis Diraja Malaysia (PDRM).

Ia termasuk cadangan masa mengundi melalui sistem aplikasi.

Mengulas lanjut, Prosedur Operasi Standard (SOP) yang akan digunakan di pusat mengundi sangat ketat khasnya dari segi syarat lengkap vaksin, pemakaian pelitup muka serta penjarakan.  Namun, kaedah serta SOP muktamad masih di peringkat rundingan bersama MKN, KKM dan PDRM.


SPR tetapkan PRN Melaka diadakan pada 20 November

BANDARAYA MELAKA, 18 Oktober - Suruhanjaya Pilihan Raya (SPR) menetapkan 20 November sebagai hari pengundian Pilihan Raya Negeri (PRN) Melaka.

Pengerusi SPR, Datuk Abdul Ghani Salleh berkata berkata, 8 November dipilih hari penamaan calon manakala tarikh mengundi awal pula pada 16 November.

10 hari tempoh berkempen akan berakhir pada 19 November.

SPR menyasarkan 70% pengundi akan keluar mengundi daripada keseluruhan 495,196 pengundi layak.

PRN Melaka perlu diadakan selepas SPR menerima pemakluman rasmi berhubung pembubaran Dewan Undangan Negeri (DUN) Melaka penggal ke-14.

Speaker DUN Melaka, Datuk Seri Ab Rauf Yusoh sebelum itu mengumumkan DUN Melaka dibubarkan pada 4 Oktober selepas dipersetujui Yang Dipertua Negeri, Tun Mohd Ali Rustam.


Rentas Negeri: Polis Kedah tingkatkan pengawasan

ALOR SETAR, 18 Oktober - Polis Kontinjen Kedah berjaya melakukan 103 tangkapan dan rampasan 70 barang kes bernilai RM404,550 ringgit hasil empat operasi yang dilancarkan susulan kebenaran rentas negeri 11 Oktober lalu.  Menurut Ketua Polis Kedah Datuk Kamarul Zaman Mamat, ia melibatkan Op Pintu, Op Kesan, Op Patuh dan Op Tapis.

Polis percaya dengan kebenaran rentas negeri dan pembukaan sektor ekonomi, jenayah akan turut meningkat.  Tambah beliau, kebenaran rentas daerah juga boleh disalah guna sesetengah pihak untuk menjalankan aktiviti-aktiviti tidak sihat.  Op Pintu merupakan operasi melibatkan kes-kes jenayah pecah rumah manakala Op Kesan melibatkan Operasi mensasarkan penjenayah disenarai hitam.  Sementara Op Tapis melibatkan operasi mengesan kes-kes pengedaran dadah dan Op Patuh adalah operasi pematuhan prosuder operasi standard SOP di bawah Akta 342.


Kementerian Perpaduan Negara nafi iklan ratusan kekosongan jawatan Guru Tabika

PUTRAJAYA, 17 Oktober - Kementerian Perpaduan Negara menafikan siaran iklan menawarkan peluang ratusan kekosongan jawatan Guru Tabika yang tular di media sosial baru-baru ini.

Ia susulan satu iklan yang disiarkan di dalam Facebook bertajuk 'Semakan Dan Permohonan Online' itu.

Ia menggunakan gambar dan nama Menteri Perpaduan Negara, Datuk Halimah Mohamed Sadique sebagai hiasan utama poster.

Kementerian itu menjelaskan, iklan khas berkaitan enam kekosongan jawatan Guru Tabika Perpaduan Gred S29 telah disiarkan Jabatan Perpaduan Negara dan Integrasi Nasional (JPNIN) pada 11 Oktober lepas.


Tinjauan udara aliran trafik masuk ke ibu negara hari ini lancar susulan pergerakan rentas negeri

SUBANG, 17 Oktober - Aliran trafik memasuki ibu negara hari ini lancar susulan pergerakan rentas negeri mula dibenarkan Isnin lalu.

Cuti hujung minggu termasuk cuti umum Maulidur Rasul, Selasa ini, menyaksikan masih ramai yang bercuti panjang sama ada pulang ke kampung atau menuju destinasi pelancongan.

Wartawan Michelle Wang, berkesempatan mengikuti tinjauan udara yang dilakukan Polis Diraja Malaysia (PDRM) menerusi Pasukan Gerakan Udara di Lebuhraya Utara Selatan (Plus), siang tadi.

Tinjauan menggunakan helikopter jenis Agusta Westland AW139 berlepas dari Pangkalan Udara Subang bermula pukul 10.00 pagi tadi.

Pemerhatian menyaksikan aliran trafik lancar di laluan kedua-dua arah dari ibu negara ke Ipoh dan sebaliknya.

Helikopter dikendalikan juruterbang PDRM, Superintendan Thiyagarajan Mariappan, meninjau aliran trafik semasa bagi membolehkan PDRM membuat perancangan kawalan lebih efisien.

Syarikat konsesi lebuh raya menjangkakan, jumlah kenderaan menggunakan Lebuhraya PLUS meningkat kepada empat juta kenderaan sehari.


PRN Melaka tidak akan jejas operasi sekolah

AYER KEROH, 17 Oktober - Pilihan Raya Negeri (PRN) Melaka tidak akan menjejaskan operasi sekolah yang bakal dibuka tidak lama lagi di negeri terbabit.

Menteri Kanan Pendidikan, Datuk Dr Radzi Jidin berkata, Kementerian Pendidikan mempunyai pendekatan bersesuaian jika institusi sekolah digunakan untuk urusan PRN berkenaan.

Namun, ia tertakluk kepada keputusan perbincangan bersama Suruhanjaya Pilihan Raya (SPR).

Terdahulu, beliau mengadakan lawatan persediaan pembukaan semula Sekolah Menengah Kebangsaan Tun Haji Abdul Malek, Cheng, Melaka.


Kastam Johor rampas alat ganti kenderaan, minuman keras

JOHOR BAHRU, 17 Oktober - Jabatan Kastam Johor merampas sejumlah alat ganti kenderaan serta minuman keras bernilai RM 2.6 juta yang cuba diseludup masuk dalam dua operasi berasingan pada 30 September dan 8 Oktober.

Pengarah Kastam Negeri, Sazali Mohamad berkata, serbuan pada 30 September lalu, menemui alat ganti kenderaan bernilai RM363,340 di dalam sebuah lori kontena di Kampung Pasir.

Pemeriksaan mendapati alat ganti kenderaan tersebut tidak diikrar dan dibayar cukai dengan betul, dan dipercayai diimport dari Singapura.  Sementara itu, operasi pada 8 Oktober lalu, merampas kira – kira 17,000 botol arak tidak berkastam di dalam sebuah lori, bernilai RM324,720 juga dipercayai diimport dari Singapura. Operasi turut menyita sebuah lori treler bernilai seratus ribu ringgit, selain menahan dua pemandu lori lelaki dan seorang kelindan lelaki, berumur 34 hingga 56 tahun, bagi membantu siasatan.  Kes disiasat mengikut Seksyen 135 (1) ( E ) Akta Kastam 1967, serta Seksyen 133 (1) (A) mengikut akta yang sama.


Sekolah dibuka di negeri Fasa 3 dan 4 PPN, bermula 31 Oktober dan 1 November ini

KUALA LUMPUR, 17 Oktober - Pengoperasian institusi pendidikan Kementerian Pendidikan (KPM) mengikut ketetapan Fasa Empat Pelan Pemulihan Negara (PPN) bagi Melaka, Selangor serta Wilayah Persekutuan Kuala Lumpur dan Putrajaya akan berkuat kuasa mulai 1 November ini.

Manakala Kedah dan Kelantan yang mengikut ketetapan Fasa Tiga PPN akan bermula 31 Oktober ini, sementara Pulau Pinang, Perak dan Sabah pada 1 November.

KPM dalam kenyataan memaklumkan perubahan ketetapan pengoperasian itu selaras peralihan Fasa Tiga kepada Fasa Empat PPN bagi Kuala Lumpur dan Putrajaya, Selangor dan Melaka serta Fasa Dua kepada Fasa Tiga PPN bagi Kelantan, Perak, Pulau Pinang, Sabah dan Kedah yang semuanya berkuat kuasa esok.

Kenyataan menjelaskan Negeri yang beralih ke Fasa Empat PPN akan melibatkan kemasukan murid Tahap 1 (Tahun 1, 2 dan 3) sekolah rendah serta murid Tingkatan 3 dan Tingkatan 4 di sekolah menengah pada 1 November.

Sementara kehadiran murid Tahap 2 (Tahun 4, 5 dan 6) sekolah rendah serta kelas peralihan, Tingkatan 1 dan Tingkatan 2 sekolah menengah pada 8 November, seminggu selepas negeri terlibat memulakan pengoperasian berdasarkan ketetapan Fasa 4 PPN.

Bagi negeri Fasa Tiga PPN akan melibatkan kehadiran murid prasekolah, murid berkeperluan khas (MBK) di Sekolah Kebangsaan Pendidikan Khas, Sekolah Menengah Kebangsaan Pendidikan Khas, Sekolah Menengah Pendidikan Khas Vokasional dan Program Pendidikan Khas Integrasi.

Kehadiran turut melibatkan pelajar Tingkatan 6 Semester 2, Prauniversiti Sekolah Sukan Malaysia, kelas peperiksaan awam di sekolah asrama sepenuhnya/sekolah harian/sekolah swasta, International Baccalaureate Diploma serta kelas peperiksaan antarabangsa (IGCSE O-Level, A-Level, Australia Higher School Certificate dan IBD) serta kelas peperiksaan antarabangsa lain.


Kemasukan 32,000 warga asing, tampung tenaga kerja sektor perladangan

ALOR SETAR, 17 Oktober - Kemasukan 32,000 warga asing bakal menampung kekurangan tenaga kerja di sektor perladangan.

Ini berikutan rakyat tempatan tidak mampu mengisi kekosongan dalam bidang itu walaupun ditawarkan pendapatan agak lumayan.

Sektor berkenaan sebelum ini dilaporkan menghadapi masalah kekurangan tenaga kerja sehingga boleh menjejaskan hasil tuaian.

Kekurangan itu dianggap satu kerugian buat tenaga kerja tempatan.

Beliau berkata demikian selepas melawat Pusat Pemprosesan Biji Kenaf Lembaga Tembakau dan Kenaf Negara LTKN di Bandar Darul Aman, Jitra.


Ribut, 15 rumah rosak

CHUPING, 17 Oktober - Hujan lebat beserta angin kencang, melanda sekitar Chuping kira-kira pukul 4.30 petang semalam.

Ia telah mengakibatkan 15 buah rumah rosak.

Menurut Ketua Pegawai Eksekutif MAIPs, Mohd Nazim Mohd Noor, pihaknya telah turun ke lokasi bagi membuat bancian untuk mendapatkan anggaransebenar kerosakan yang dialami penduduk.

Seterusnya, bantuan akan segera disalurkan untuk membaiki kediaman yang terjejas.

Setakat ini, tiada mangsa yang dilaporkan cedera dalam kejadian berkenaan.


Bajet 2022: Pengangguran, pembiayaan perniagaan cadangan tertinggi suara rakyat

KUALA LUMPUR, 16 Oktober - Isu pengangguran dan pembiayaan perniagaan antara cadangan tertinggi yang dikemukakan rakyat untuk Bajet 2022.

Menteri Kewangan, Tengku Datuk Seri Zafrul Tengku Abdul Aziz berkata pihaknya turut menerima saranan berkait bantuan kepada sektor pelancongan dan peruncitan.

Tambah beliau, pihaknya akan memperhalusi semua cadangan sebelum pembentangan Bajet 2022.

Beliau berkata demikian selepas menjadi tetamu rancangan Inklusif di Angkasapuri.

Terdahulu, Kementerian Kewangan menerima lebih 50,000 cadangan menerusi portal bajet, media sosial serta sesi libat urus selain memorandum daripada pelbagai persatuan.


67 PPR, perumahan awam di Kuala Lumpur bakal dapat lif baharu

KUALA LUMPUR, 16 Oktober - Sebanyak 67 Projek Perumahan Rakyat (PPR) dan Perumahan Awam (PA) di Wilayah Persekutuan Kuala Lumpur dijangka mendapat lif baharu dalam tempoh sekurang-kurangnya dua tahun.

Perdana Menteri, Datuk Seri Ismail Sabri Yaakob berkata, untuk itu sebanyak RM127 juta akan dibelanjakan menerusi peruntukan Dewan Bandaraya Kuala Lumpur (DBKL).

Beliau berharap proses perolehan dapat dipercepatkan dan kerja penggantian lif akan dimulakan selewat-lewatnya awal tahun depan.

Turut hadir pada tinjauan Perumahan Awam Seri Perak ini ialah Menteri Wilayah Persekutuan Datuk Seri Shahidan Kassim.

Daripada jumlah peruntukan itu, sebanyak RM8.4 juta disalurkan kepada Perumahan Awam Seri Perak, Sentul.

Ia bagi penggantian 14 unit lif di tujuh blok yang telah mencecah usia 35 tahun.

DBKL juga memperuntukkan RM1.8 juta bagi tujuan pendawaian elektrik di perumahan tersebut.

Menerusi Program Strategik Memperkasa Rakyat dan Ekonomi (PEMERKASA) RM15 juta diperuntuk kerajaan bagi menaik taraf serta membaik pulih kemudahan di kesemua PPR dan perumahan awam di Kuala Lumpur.

Kerajaan turut meneliti beberapa kaedah bagi mengatasi masalah parkir di kawasan perumahan tersebut termasuk cadangan membina bangunan bertingkat bagi kemudahan meletak kenderaan.


4 Balai baharu bakal dibina, perkasakan perkhidmatan Bomba

RAUB, 16 Oktober - Kerajaan akan membina empat buah balai bomba baharu tahun ini dalam usaha memperkasakan perkhidmatan bomba di seluruh negara.  Timbalan Menteri Perumahan dan Kerajaan Tempatan, Datuk Seri Ismail Abd. Muttalib berkata, empat balai bomba baharu itu akan dibina di Sungai Lembing, Kuantan; Gohtong, Genting Highlands; Kuala Lumpur dan di Subang, Selangor.

Menurutnya, tapak projek pembinaan telah dikenal pasti dan proses tender sedang dilakukan sebelum proses pembinaan akan dimulakan secepat mungkin.  Ketika ini terdapat 324 buah balai bomba di seluruh negara dengan kira-kira 15,000 anggota dan pegawai.


Kunjungi Pulau Tioman perlu buat tempahan selain lengkap vaksinasi

TEMERLOH, 16 Oktober - Pelancong yang ingin mengunjungi Pulau Tioman, Pahang, diwajibkan membuat tempahan terlebih dahulu, selain lengkap dua dos vaksin COVID-19.  Pengerusi Jawatankuasa Pelancongan, Kebudayaan, Alam Sekitar, Perladangan dan Komoditi Pahang, Datuk Seri Mohd Sharkar Shamsudin berkata, keputusan itu dibuat bagi memudahkan pemantauan, sekiranya terdapat kes POSITIF dikesan di pulau berkenaan.

Katanya, peraturan ketat itu diambil selepas mendapat tempahan yang tinggi kira-kira 2,500 tempahan sejak kerajaan mengumumkan kebenaran rentas negeri bermula 11 Oktober lalu.


JBPM Terengganu buat pemantauan di kawasan tumpuan

KUALA TERENGGANU, 16 Oktober - Jabatan Bomba dan Penyelamat Malaysia (JBPM) Terengganu giat mengadakan rondaan di sekitar pantai dan kawasan rekreasi tumpuan pengunjung bagi mengelak kejadian tidak diingini.

Ini memandangkan Terengganu menjadi antara lokasi utama pilihan pengunjung dari luar, untuk bercuti.

Penolong Pengarah Operasi JBPM Terengganu, Penguasa Kanan Bomba II Muhammad Basri Kamarazaman berkata, anggotanya ditugaskan di setiap lokasi rekreasi.

Peranannya termasuk memberi nasihat dan peringatan agar pengunjung sentiasa menjaga keselamatan dan mematuhi SOP COVID-19.


Aliran trafik ke Kelantan tunjukkan peningkatan, namun terkawal

GUA MUSANG, 16 Oktober - Aliran trafik menghala ke pintu masuk Gua Musang di Kelantan pula dijangka meningkat HARI INI.

Ketua Polis Daerah, Superintendan Sik Choon Foo berkata, sejak Khamis berlaku peningkatan 15 hingga 20 peratus bilangan kenderaan memasuki daerah itu.

Beliau menasihati perantau dari Kuala Lumpur dan Selangor yang merancang balik ke Kelantan membuat saringan kendiri COVID-19

Selain, mengimbas MySejahtera, rancang perjalanan dan menjaga SOP.

Beliau ditemui selepas meninjau operasi pematuhan SOP di Hentian Gua Musang.


Aliran trafik keluar dari ibu kota, lancar setakat malam tadi

GOMBAK, 16 Oktober - Walaupun aktiviti rentas negeri sudah bermula, namun setakat malam tadi, aliran trafik menuju keluar dari ibu kota terutama di Plaza Tol Gombak, masih lancar dan terkawal.

Ketua Jabatan Siasatan dan Penguatkuasaan Trafik (JSPT) Selangor, Superintendan Azman Shari'at berkata, hasil pemantauan pasukannya mendapati tidak banyak pergerakan kenderaan dari Lembah Klang.

JSPT Selangor turut membuat pemantauan dan kawalan di semua laluan keluar di Lembah Klang.

Pihaknya sebelum ini menjangkakan terdapat peningkatan jumlah kenderaan di Selangor pada Jumaat, sempena cuti hujung minggu dan cuti umum pada Selasa depan.

Susulan itu, pemantauan elemen-elemen JSPT dibuat di seluruh Selangor khususnya di laluan utama lebuh raya keluar dari Lembah Klang.


Kelonggaran SOP baharu, mula berkuat kuasa seawal esok

PUTRAJAYA, 15 Oktober - Perdana Menteri mengumumkan beberapa kelonggaran baharu.

Operasi Rehat dan Rawat (R&R) di semua lebuh raya dalam negara dibenarkan beroperasi penuh selama 24 jam, bermula esok.Kenderaan e-hailing juga dibenarkan mengambil penumpang berdasarkan kapasiti tempat duduk kenderaan bagi semua Fasa PPN, juga berkuat kuasa esok.Berkuat kuasa Ahad ini, pembukaan Perkhidmatan Pusat Siber dan Kafe Siber turut dipersetujui dengan penyelarasan mengikut kapasiti.Iaitu 80 peratus kapasiti bagi Fasa 3 dan 100 peratus bagi Fasa 4.Orang ramai juga dibenarkan mengerjakan umrah selaras keputusan memansuhkan keperluan MyTravelPass untuk ke luar negara. Kebenaran itu akan berkuat kuasa, Isnin ini.Bermula Isnin ini juga, pengurangan Tempoh Perintah Pengawasan dan Pemerhatian bagi pengembara dari luar negara turut berkuat kuasa.Bermaksud, tempoh kuarantin 7 hari di rumah (jika sesuai) atau stesen kuarantin bagi pengembara dengan vaksinasi lengkap atau tempoh kuarantin 10 hari di stesen kuarantin bagi pengembara yang tiada atau tidak lengkap vaksin.Selain itu, pengurangan Tempoh Perintah Pengawasan dan Pemerhatian bagi kontak rapat juga akan dikuatkuasakan Isnin ini, mengikut syarat ditetapkan.


Melaka, Lembah Klang beralih kepada Fasa 4 PPN mulai 18 Oktober

PUTRAJAYA, 15 Oktober - Berkuat kuasa Isnin ini, Melaka dan Lembah Klang merangkumi Wilayah Persekutuan Putrajaya, Kuala Lumpur dan Selangor beralih daripada Fasa 3 kepada Fasa 4, Pelan Pemulihan Negara, PPN.

Mesyuarat Jawatankuasa Khas Pengurusan Pandemik juga bersetuju membenarkan peralihan fasa bagi negeri Kelantan, Perak, Pulau Pinang, Sabah dan Kedah daripada Fasa 2 kepada Fasa 3.

Perdana Menteri, Datuk Seri Ismail Sabri Yaakob menerusi satu kenyataan menjelaskan peralihan fasa itu dibuat mengikut garis panduan yang ditetapkan PPN selain peratusan kadar vaksinasi lengkap populasi dewasa.Dengan peralihan fasa bagi negeri-negeri yang dinyatakan, Malaysia secara keseluruhannya kini beralih ke Fasa 3.Berdasarkan laporan kes positif COVID-19 harian yang dilaporkan oleh Kementerian Kesihatan Malaysia (KKM) mencatatkan bilangan kes bawah 10,000 sehari bagi tempoh dua minggu berturut-turut.Kadar kebolehjangkitan atau R-Naught juga terus mencatatkan penurunan dengan angka di bawah paras 1.0 iaitu 0.86.


KKM lapor antivaksin kepada polis, atas ancaman maklumat palsu

PUTRAJAYA, 15 Oktober - Kementerian Kesihatan Malaysia (KKM) telah membuat beberapa laporan polis terhadap kumpulan antivaksin yang menyebar maklumat palsu, hingga mengancam kesihatan awam.

Perkara itu dimaklumkan Menterinya, Khairy Jamaluddin menerusi ciapan di Twitter rasminya.

Khairy berharap tindakan susulan termasuk siasatan dan pendakwaan terhadap kelompok itu dapat disegerakan.Beliau menjawab pertanyaan pengamal perubatan Dr Sakinah Sulong yang mendakwa golongan antivaksin seolah-olah 'kebal' daripada undang-undang.


Pelan Induk Keselamatan dan Kesihatan Pekerjaan 2021-2025, terap budaya cegah kemalangan, penyakit di tempat kerja

KUALA PERLIS, 15 Oktober - Pelan Induk Keselamatan dan Kesihatan Pekerjaan 2021-2025.

Strategi lonjak tahap keselamatan dan kesihatan pekerjaan negara ke peringkat lebih cemerlang bagi melindungi sumber manusia dalam menjayakan program pembangunan negara.  Pelaksanaan strategi ini selaras Konvensyen Pertubuhan Buruh Antrabangsa.

Di Perlis menurut EXCOnya, Rozieana Ahmad, penganjuran minggu keselamatan dan kesihatan pekerjaan mampu mempromosikan budaya pencegahan kemalangan dan penyakit di tempat kerja. Beliau menyatakannya pada Majlis Pelancaran Pelan berkenaan Peringkat Negeri Perlis secara hibrid dan dalam talian. 500 peserta terdiri termasuk majikan dan pekerja dari pelbagai sektor pekerjaan hadir.


Air Selangor: Pemulihan bekalan pada tahap 28%

SELANGOR, 15 Oktober - Pemulihan bekalan air di 998 kawasan di Selangor dan Lembah Klang telah mencapai tahap 28% setakat 6 pagi tadi.

Ketua Komunikasi Korporat Pengurusan Air Selangor Elina Baseri berkata berdasarkan pecahan peratusan pemulihan bekalan air mengikut wilayah, Kuala Selangor telah mencapai tahap 75.6 peratus, Hulu Selangor (60.7%), Petaling (60.4%), Shah Alam (40.4%) dan Klang (0.9%)

Sementara itu, peratusan pemulihan di Gombak, Kuala Lumpur dan Kuala Langat masih lagi sifar.

Gangguan bekalan disebabkan kerja penambahbaikan dan penyenggaraan aset kritikal di Loji Rawatan Air Sungai Selangor fasa 1; sejak Rabu.

Pengguna boleh merujuk semua saluran komunikasi rasmi Air Selangor untuk perkembangan semasa.


Kerajaan lancar pakej peranti, akses internet kepada golongan kurang berkemampuan

KUALA LUMPUR, 14 Oktober - Dengan bayaran serendah RM10 sebulan, pelajar dan golongan kurang berkemampuan kini boleh menikmati perkhidmatan internet pantas dan menaik taraf peranti pintar secara percuma.

Kemudahan terbabit boleh dinikmati menerusi Pakej Remaja dan Peranti Keluarga Malaysia.

Menurut Menteri Komunikasi dan Multimedia, Tan Sri Annuar Musa, dua pakej itu diperkenal hasil kerjasama dengan syarikat telekomunikasi.

Bagi Pakej Peranti Keluarga Malaysia pula, pengguna boleh menaik taraf peranti pintar secara percuma.

Permohonan inisiatif enam bulan itu dibuka esok.

Tan Sri Annuar ditemui selepas melancarkan pakej berkenaan di Putrajaya.


Kaedah Perisikan Manusia antara strategi patahkan serangan Kumpulan Abu Sayyaf di perairan Sabah

KUALA LUMPUR, 14 Oktober - Kaedah Perisikan Manusia antara strategi yang digunakan bagi mematahkan serangan Kumpulan Abu Sayyaf di perairan Sabah.

Sejak tahun 2020, sebanyak tujuh kali ancaman kumpulan tersebut digagalkan menerusi kaedah interaksi sosial.

Timbalan Menteri Dalam Negeri I, Datuk Seri Dr Ismail Mohamed Said menjelaskan, strategi tersebut dijayakan dengan kerjasama masyarakat setempat bersama-sama anggota polis.

Beliau menjawab pertanyaan Senator Datuk Bashir Alias.  Tambahnya, Kementerian Dalam Negeri (KDN) memandang serius aspek keselamatan perairan negeri itu.  Justeru, pihaknya akan mengenakan tindakan tegas terhadap mana-mana pihak yang didapati berkerjasama dengan Kumpulan Abu Sayyaf.


Skim cepat kaya, Bank Negara terima lebih 2,000 laporan dengan kerugian dianggarkan melebihi RM10 juta

KUALA LUMPUR, 14 Oktober - Bank Negara Malaysia (BNM) menerima lebih 2,000 laporan berkaitan skim cepat kaya dan kerugian dianggarkan melebihi RM10 juta sehingga bulan lalu.

Ia termasuk penipuan pelbagai skim ditawarkan di platform media sosial dan iklan di laman sesawang tertentu.

Pemangsa turut menggunakan aplikasi WhatsApp, khidmat pesanan ringkas (SMS), e-mel dan panggilan telefon untuk berhubung dengan mangsa.

Justeru, Penolong Pengurus Besar, Suruhanjaya Sekuriti Malaysia (SC) Kamarul Rozman Nordin mengingatkan orang ramai agar tidak mudah terpengaruh dengan pelbagai penganjuran skim cepat kaya atau skim yang menawarkan pulangan wang yang tidak masuk akal tanpa risiko bagi mengelakkan menjadi mangsa penipuan oleh pihak yang tidak bertanggungjawab.

Tambahnya, terdapat penganjur yang menggunakan nama syarikat yang sah dan mengklon syarikat atau sesuatu entiti sebagai modus operandi mereka.

Mereka selalunya akan meminta mangsa membayar sejumlah wang seperti yuran dan sebagainya dan mengemukakan pelbagai dokumen.

Beliau menasihatkan orang ramai supaya menyedari bahawa tiada skim pelaburan sah yang memerlukan pelabur memindahkan wang ke akaun persendirian, sebaliknya hanya ke akaun rasmi entiti yang berlesen atau berdaftar dengan SC.

Beliau bercakap pada Siri Webinar Penipuan Kewangan, 'Skim Cepat Kaya : Dijanjikan Keuntungan Berganda, Biarlah Berpada' anjuran Bank Negara melalui laman Facebook Amaran Scam semalam.


Gangguan air: Agihan secara berperingkat bermula petang esok

KUALA LUMPUR, 13 Oktober - Bekalan air akan mula disalur kepada penduduk Lembah Klang yang terjejas pada pukul 5 petang esok.

Ketika ini kerja selenggara aset utama sedang dipergiat dan dijangka siap 11 malam ini.

Air Selangor dalam kenyataannya memaklumkan, kerja selenggara aset kritikal di Loji Rawatan Air Sungai Selangor Fasa 1 telah dimulakan 9 pagi tadi.

Sebaik siap air akan disalur secara berperingkat dengan bekalan dijangka pulih sepenuhnya Sabtu ini.

Bantuan melalui lori tangki dihantar ke premis kritikal seperti hospital, pusat dialisis, Pusat Pemberian Vaksin, Pusat Kuarantin dan Rawatan Covid-19 serta upacara pengebumian.


PRN Melaka: Mesyuarat khas SPR Isnin ini

PUTRAJAYA, 13 Oktober - Suruhanjaya Pilihan Raya (SPR) bakal mengadakan mesyuarat khas berkaitan urusan Pilihan Raya Negeri (PRN) Melaka ke-15 pada 18 Oktober ini di Melaka.

Ini disahkan Setiausahanya, Datuk Ikmalrudin Ishak menerusi satu kenyataan.

Mesyuarat khas itu akan dipengerusikan Pengerusi SPR Datuk Abdul Ghani Salleh bagi membincangkan beberapa tarikh penting PRN itu.

Ia termasuk tarikh Writ Pilihan Raya, Hari Penamaan Calon, Hari Pengundian, Daftar Pemilih serta persiapan lain bagi melaksanakan pilihan raya tersebut.

4 Oktober lalu, empat ADUN Melaka mengumumkan hilang kepercayaan dan menarik sokongan terhadap kepimpinan Ketua Menteri Datuk Seri Sulaiman Md Ali, sekali gus membawa kepada pembubaran DUN dan memberi laluan kepada PRN diadakan.

Berdasarkan Fasal (4) Perkara 19 Perlembagaan Negeri Melaka perlu mengadakan PRN dalam tempoh 60 hari dari tarikh pembubaran.


Felo Perdana lahir ramai peserta berjaya dalam sektor awam, swasta

PUTRAJAYA, 13 Oktober - Program Felo Perdana memberi manfaat besar apabila ramai pesertanya berjaya dalam sektor awam, swasta mahupun politik.

Perdana Menteri, Datuk Seri Ismail Sabri Yaakob berkata, ia terbukti berhasil melahirkan pemimpin generasi baharu melalui pendedahan lapangan di mana ahli Jemaah Menteri bertindak sebagai mentor.

Jemaah Menteri diminta terus memberi bimbingan kepada peserta berkaitan aspek pentadbiran kerajaan untuk mendedahkan anak muda memahami serta mempelajari bagaimana kementerian ditadbir.

Perdana Menteri berucap pada Majlis Penyerahan Felo Perdana melibatkan 66 anak muda berprestasi tinggi terpilih tahun ini.

Felo Perdana dilaksanakan Kementerian Belia dan Sukan sejak 2013 serta telah mengumpulkan penyertaan lebih 600 anak muda sepanjang sembilan tahun diadakan.


OSHMP25 pacu pembentukan budaya kerja selamat, sihat

PUTRAJAYA, 13 Oktober - Tujuh teras digariskan dalam Pelan Induk Keselamatan dan Kesihatan Pekerjaan 2021-2025 (OSHMP25).

Ia menjadi pemacu kepada pembentukan 'Budaya Kerja Selamat dan Sihat', serta membantu meningkatkan Indeks Kesejahteraan Rakyat Malaysia.

Menurut Perdana Menteri, Datuk Seri Ismail Sabri Yaakob, pelan jangka sederhana itu dirangka dengan mengambil kira senario pekerjaan kini yang berubah, susulan cabaran persekitaran global yang semakin kompetitif akibat pandemik COVID-19.

Beliau berucap melancarkan OSHMP25 secara maya, hari ini.


Rampas aset Petronas, Malaysia gesa Sudan hormati perjanjian dua hala

PUTRAJAYA, 13 Oktober - Malaysia menyatakan kebimbangan terhadap isu berkaitan Kompleks Petronas di Khartoum, Sudan.

Beberapa media melaporkan kerajaan peralihan Sudan berhasrat untuk merampas aset milik syarikat minyak Malaysia, termasuk kompleks tersebut.

Dalam kenyataan, Wisma Putra menggesa kerajaan negara itu untuk menghormati 'Perjanjian Penggalakkan Pelaburan dan Perlindungan Dua Hala' yang disepakati kedua-dua negara serta tidak mencemari premis diplomatik seperti yang diperuntukkan di bawah Konvensyen Vienna mengenai Hubungan Diplomatik 1961.

Kementerian telah bekerjasama erat dengan Petronas, termasuk melalui Kedutaan Malaysia di Khartoum, untuk menyelesaikan isu berkenaan sejak ia mula tercetus pada Disember 2020.

Sehingga kini, pelbagai usaha diplomatik dilakukan termasuk memanggil Kuasa Usaha Sudan untuk kali kedua ke Wisma Putra.

Kementerian Luar turut memaklumkan semua rakyat Malaysia yang tinggal dan berdaftar dengan kedutaan Malaysia di Khartoum, berada dalam keadaan selamat.


Kenderaan memasuki Kelantan, dijangka meningkat tiga kali ganda

BACHOK, 12 Oktober - Polis Kelantan menjangkakan jumlah kenderaan memasuki negeri itu meningkat tiga kali ganda menjelang hujung minggu ini selepas kebenaran rentas negeri bermula semalam. Menurut Ketua Polis, Datuk Shafien Mamat, ia meningkat berbanding Fasa Dua PPN sebelum ini iaitu 11,000 kenderaan.

Beliau menghadiri Program Masyarakat Bersama PDRM di Pasar Jelawat, Bachok.


Pasukan pematuhan SOP, terus pantau pematuhan SOP

PARLIMEN, 12 Oktober - Datuk Seri Hishammudin memaklumkan, polis tetap melakukan pemantauan menerusi Pasukan-Pasukan Pematuhan SOP meskipun SJR ditamatkan.  Pemantauan termasuk pemeriksaan rawak di bawah Akta Pencegahan dan Pengawalan Penyakit Berjangkit 1988 (Akta 342).

Datuk Seri Hishammuddin turut mengingatkan, rakyat Malaysia yang keluar negara tanpa perlu melalui MyTravelPass masih terikat dengan garis panduan serta peraturan ditetapkan KKM termasuk wajib menjalani kuarantin sebaik pulang semula ke tanah air.


Mesyuarat MKT UMNO, bincang situasi politik 14 Oktober ini

KLEBANG, 11 Oktober - Satu mesyuarat akan diadakan Majlis Kerja Tertinggi (MKT) UMNO pada 14 Oktober depan bagi membincangkan situasi politik di Melaka.

Setiausaha Agung UMNO, Datuk Seri Ahmad Maslan berkata, pembentangan cadangan akan dilaksanakan Datuk Seri Ab Rauf Yusoh dan Datuk Seri Sulaiman Md Ali.

Beliau berkata demikian ketika ditemui pemberita selepas mengadakan perjumpaan bersama pemimpin UMNO di Klebang, Melaka.

Ditanya mengenai keputusan Presiden UMNO, Datuk Seri Ahmad Zahid Hamidi terhadap keputusan tidak mahu bekerjasama dengan Parti Pribumi Bersatu Malaysia (BERSATU), beliau berkata keputusan itu bukan di tangan Presiden sebaliknya memerlukan perbincangan antara MKT.


MGI akan diperkasa, wujudkan pusat pembangunan vaksin negara

KUALA TERENGGANU, 10 Oktober - Institut Genom Negara, MGI akan diperkasa bagi mewujudkan pusat pembangunan vaksin negara.  Ia untuk mengurangkan kebergantungan terhadap bekalan vaksin luar negara yang sebelum ini, RM4 billion telah dibelanja bagi pembelian RM187 juta dos vaksin.

Timbalan Menteri Sains, Teknologi dan Inovasi, MOSTI Dato Ahmad Amzad berkata, ketika ini MGI sedang melakukan penjujukan genom virus SARS-CoV2.

Menerusi penyelidikan yang dijalankan pelbagai varian virus tersebut dapat dikenalpasti dan dipantau.  RM2.5 juta sudah diagih untuk penyelidikan dan pembangunan vaksin COVID-19 jenis teknologi messenger asid ribonukleik, MRNA dan kuman yang dinyahaktif.  Masing masing diketuai penyelidik dari Universiti Malaya dan Univerisiti Putra Malaysia.

Beliau menyatakannya selepas menyampaikan kotak makanan Unit Transformasi Masyarakat India Malaysia (MITRA) di Kuala Terengganu.


Pelajar bidang STEM, pemangkin pembangunan negara

PUTRAJAYA, 10 Oktober - Kementerian Sains, Teknologi dan Inovasi, MOSTI komited dalam usaha meningkatkan bilangan pelajar dalam bidang Sains, Teknologi, Kejuruteraan dan Matematik, STEM.

Tegas Menterinya, Datuk Seri Adham Baba, sains dan teknologi perlu dibudayakan dalam kalangan pelajar sejajar visi Matlamat Pembangunan Mampan 2030.

ketika ini terdapat 47.18 peratus pelajar STEM yang terdiri daripada 20.51 peratus pelajar Sains dan 26.67 peratus pelajar TVET.

Peratusan itu perlu ditingkatkan sehingga mencapai 60 peratus, dalam memastikan negara mempunyai bekalan bakat STEM yang mencukupi.

Datuk Seri Adham Baba menyampaikan ucapan penutup National Science Challenge, NSC berlangsung secara maya.

Pasukan dari Kolej Yayasan Saad, Melaka diangkat juara Piala Cabaran Perdana Menteri menewaskan empat pasukan lain.

Mereka membawa pulang hadiah wang tunai RM6,000 sebuah komputer riba dan sijil serta peluang mengikuti bengkel TheGreatLab Grand Design Challenge.


Kit ujian kendiri mencukupi, 28 syarikat pembekal dan pengedar

HULU TERENGGANU, 10 Oktober - kit ujian kendiri COVID-19 masih mencukupi di pasaran.  Sehubungan itu orang ramai tidak perlu bimbang kemungkinan kekurangan bekalan alat itu.  Timbalan Menteri Perdagangan Dalam Negeri dan Hal Ehwal Pengguna KPDNHEP, Dato Rosol Wahid berkata - permintaan kit tersebut dijangka meningkat selepas rakyat disaran melakukan ujian kendiri sebelum merentas negeri.  Ia susulan pengumuman rentas negeri yang akan dibenarkan dalam masa terdekat sebaik negara memasuki fasa endemik.  Ketika ini terdapat RM6 juta alatan itu dipasaran menerusi 28 syarikat pembekal dan pengedar.  Ia boleh didapati di pasar raya dan kedai serbaneka akhir bulan ini berbanding sebelum ini hanya di farmasi.

Beliau sebelum itu menyampaikan hadiah program kayuhan basikal Fun Ride Parlimen Hulu Terengganu di Hulu Terengganu.


Operasi mengesan empat pemancing dihentikan selepas tiada petunjuk baharu

SANTUBONG, 10 Oktober - Di Sarawak pula; Pusat Operasi mengesan empat pemancing tempatan serta seorang tekong yang tidak balik sejak 2 Oktober lalu di Santubong DITUTUP, PETANG SEMALAM.

Pengarah Maritim Negeri Sarawak Agensi Penguatkuasaan Maritim Malaysia, Laksamana Pertama Maritim Zin Azman Md Yunus berkata keputusan itu dibuat selepas tiada petunjuk baharu selama seminggu operasi mengesan mereka dilakukan.

Laksamana Pertama Maritim Zin Azman Md Yunus memberitahu, gerakan mengesan KHAMIZAN ZAIDI, NG CHIN HUI, CHRISTOPER TEO, YAP ZI KANG dan LEODY LEE diaktifkan sejak 2 Oktober lepas selepas satu laporan polis dibuat oleh pemilik bot terbabit di balai polis Santubong.  Perkara tersebut telah dimaklumkan kepada waris keluarga mangsa selepas satu mesyuarat khas pasukan SAR di Santubong.  Bagaimanapun, beliau memaklumkan operasi berskala kecil oleh setiap agensi penyelamat tetap dijalankan dari semasa ke semasa.

seramai 110 anggota SAR dari pelbagai agensi penyelamat dengan 14 aset air dan udara melakukan pencarian komprehensif dari Tanjung Datu sehingga ke Tanjung Sirik dengan keluasan 3,144 batu nautika persegi.  Bagaimanapun operasi itu masih menemui jalan buntu.


Mangsa lemas tiga bersaudara, dikebumi dalam satu liang lahad

SETIU, 10 Oktober - Jenazah tiga kanak-kanak yang ditemukan lemas di muara sungai Kampung Mangkuk, Setiu selamat disemadikan dalam satu liang lahad.  Kesemua mangsa dikebumikan di Tanah Perkuburan Islam Kampung Losong Panglima Perang, Kuala Terengganu kira-kira pukul 7.00 petang.

Terdahulu ketiga-tiga mangsa dibawa ke Unit Forensik Hospital Setiu untuk dibedah siasat.

Jenazah kesemua mangsa dibawa pulang ke kediaman nenek mereka di Kampung Losong untuk disembahyangkan sebelum dikebumikan.  tiga bersaudara dikhuatiri lemas di muara sungai Kampung Mangkuk di Setiu.  Mayat dua beradik, Nur Amni Insyirah Saiful Tarmizi, 9 tahun dan adiknya Muhammad Aryan Faheem masing-masing ditemukan pada jam 12.58 pagi dan 1.47 pagi.  Manakala sepupunya Nurulhasha Humaira Che Mohd Humaizi,11 tahun berjaya ditemukan pasukan pencarian pukul 8.15 pagi .


MOT sedia bantu penunggang p-hailing dapatkan lesen

BATU PAHAT, 9 Oktober - Kementerian Pengangkutan (MOT) akan menyediakan inisiatif bagi membantu penunggang yang menjalankan perkhidmatan penghantaran makanan (p-hailing), mendapatkan lesen memandu sah bagi memudahkan mereka melibatkan diri dalam sektor berkenaan.

Menteri Pengangkutan Datuk Seri Dr Wee Ka Siong berkata, perkara itu sudah dibincangkan dengan Kementerian Kewangan (MOF), bertujuan meringankan beban terutamanya mereka yang hilang pekerjaan, tamat belajar dan mencari rezeki.

Datuk Seri Dr. Wee Ka Siong turut memaklumkan perkara itu mungkin akan diumum melalui Belanjawan 2022.

Selain itu tambahnya, penunggang p-hailing terutamanya golongan B40 berhadapan kes tertentu termasuk melibatkan tunggakan saman yang banyak, boleh mendapatkan potongan harga daripada Kementarian Pengangkutan.

Baru-baru ini, melalui operasi Jabatan Pengangkutan Jalan (JPJ) mendapati terpadat penunggang p-hailing yang tidak mempunyai lesen memandu selain menggunakan pengenalan diri kerja orang lain.


Kerajaan tubuh dua pasukan petugas khas

KUALA LUMPUR, 9 Oktober - Mesyuarat Jemaah Menteri semalam memutuskan untuk mewujudkan dua pasukan petugas khas.

Perdana Menteri, Datuk Seri Ismail Sabri Yaakob dalam satu kenyataan berkata, pasukan pertugas khas pertama bagi menyemak semula undang-undang berkenaan kes Pedra Branca / Pulau Batu Puteh, yang akan dipengerusikan bekas Peguam Negara, Tan Sri Mohamed Apandi Ali.

Manakala satu lagi pasukan petugas khas bagi membuat kajian awal terhadap dakwaan bekas Peguam Negara, Tan Sri Tommy Thomas menerusi bukunya, "My Story: Justice in the Wilderness".

Bahagian Hal Ehwal Undang-Undang dan Jabatan Peguam Negara bertindak sebagai urusetia, selain dipengerusikan bekas Ketua Hakim Negara yang akan dilantik dalam masa terdekat.

Tempoh enam bulan turut diberikan kepada kedua-dua pasukan ini untuk memperoleh dapatan dan cadangan sebelum dibentang untuk tindakan susulan.


Jawatankuasa khas diwujudkan siasat kes kematian Adib

KUALA LUMPUR, 9 Oktober - Satu jawatankuasa khas diwujudkan bagi memastikan siasatan menyeluruh dan telus dilakukan terhadap kes kematian anggota bomba, Allahyarham Muhammad Adib Mohd Kassim.

Jawatankuasa khas itu diberi tempoh 6 bulan untuk menjalankan siasatan.

Menurut Perdana Menteri, Datuk Seri Ismail Sabri Yaakob, perkara itu telah diputuskan dalam mesyuarat kabinet semalam.

Datuk Seri Ismail Sabri memaklumkan, jawatankuasa khas itu akan dipengerusikan Menteri di Jabatan Perdana Menteri, (Parlimen dan Undang-Undang), Datuk Seri Wan Junaidi Tuanku Jaafar.

Ia turut dianggotai Menteri Dalam Negeri, Datuk Seri Hamzah Zainuddin, Menteri Perumahan dan Kerajaan Tempatan, Datuk Seri Reezal Merican Naina Merican serta Peguam Negara, Tan Sri Idris Harun.

Beliau menerusi kenyataan berkata, ini membuktikan komitmen kerajaan dalam memastikan kes kematian Allahyarham Adib yang juga anggota unit Bantuan Perkhidmatan Kecemasan (EMRS) Balai Bomba dan Penyelamat Subang Jaya, mendapat keadilan, sekali gus pelaku kematian Adib dihadapkan ke muka pengadilan.

Sementera itu, bapa Allahyarham Muhammad Adib, Mohd Kassim Abdul Hamid menzahirkan kesyukuran dan akui ia memberi sinar baharu kepada keluarganya untuk mendapatkan pembelaan atas kematian anaknya.

Malah keputusan kerajaan mewujudkan satu jawatankuasa khas bagi memastikan siasatan menyeluruh dan telus berhubung kes kematian anggota bomba Allahyarham Muhammad Adib Mohd Kassim adalah berita gembira yang dinanti-nantikan seluruh rakyat Malaysia.

Jelasnya pembentukan jawatankuasa itu membuktikan kerajaan mengambil berat akan isu ini dan berharap siasatan dapat dilaksana dengan bersungguh-sungguh.

Beliau berharap agar semua yang terlibat dalam jawatankuasa khas berkenaan melunaskan tanggungjawab bersungguh-sungguh.

Mohd Kassim berkata penubuhan jawatankuasa khas tersebut sememangnya amat dinantikan dan semestinya memberi sedikit kelegaan kepada keluarganya yang sentiasa merindukan arwah Muhammad Adib.


Keputusan PRN Melaka akan dibuat minggu hadapan

KUALA LUMPUR, 8 Oktober - Keputusan mengenai Pilihan Raya Negeri (PRN) Melaka akan dibuat minggu hadapan.

Perdana Menteri, Datuk Seri Ismail Sabri Yaakob berkata, Pemangku Yang di-Pertuan Agong, Sultan Nazrin Muizzudin Shah akan terlebih dahulu menerima taklimat daripada beberapa pihak.

Dewan Undangan Negeri (DUN) Melaka dibubarkan 4 Oktober lalu.


Residensi Keluarga Malaysia di Putrajaya berharga bawah RM200,000

PUTRAJAYA, 8 Oktober - Pembinaan Projek pertama Residensi Keluarga Malaysia (RKM) di Putrajaya bagi kediaman berharga bawah RM200,000 akan bermula November ini.

Presiden Perbadanan Putrajaya (PPj) Datuk Muhammad Azmi Mohd Zain berkata, permohonan akan dibuka kepada umum awal bulan depan.

Beliau berkata, projek pertama diberi nama Residensi Keluarga Malaysia, Cengkih Presint 16 itu dijangka siap pada 2024.

Ia merupakan antara 10 projek yang dijangka siap dibina di Putrajaya sehingga 2026.

Beliau berkata demikian pada sidang media selepas memeterai perjanjian pembangunan Residensi Keluarga Malaysia, Cengkih Presint 16 dengan Apex Communications Sdn Bhd di Perbadanan Putrajaya.

724 unit kediaman dibangunkan bagi Residensi Cengkih membabitkan tanah seluas 4.72 ekar berkenaan dengan keluasan lantai 750 kaki setiap unit.


Persiapan musim tengkujuh, KPWKM bersiap sedia

ANGKASAPURI, 8 Oktober - Kementerian Pembangunan Wanita, Keluarga dan Masyarakat melalui Jabatan Kebajikan Masyarakat kini bersiap sedia menghadapi musim tengkujuh dan Monsun Timur Laut yang dijangka berlaku November depan.

Menterinya Datuk Seri Rina Harun berkata, ini merangkumi anggota sukarelawan dan Pusat Pemindahan Sementara (PPS) yang perlu dibuka di kawasan berisiko banjir yang telah dikenal pasti di seluruh negara.

Tambahnya, PPS tersebut diwujudkan bagi menjamin keselamatan penduduk yang terjejas.


Warga emas nyaris rentung, rumah sewa terbakar

DUNGUN, 8 Oktober - Seorang warga emas nyaris rentung selepas rumah sewa didiaminya bersama lima ahli keluarga musnah dalam satu kebakaran di Kampung Batu 48, Dungun, Terengganu.  Dalam kejadian petang semalam, warga emas berusia 67 tahun yang lumpuh itu tidak mengalami sebarang kecederaan selepas berjaya diselamatkan anak lelakinya.

Warga emas terbabit, Bidah Mat Sin mengidap penyakit angin ahmar separuh badan.

Kejadian itu disedari oleh anaknya, Mohd Zaiham Hamzah, 25 tahun yang kemudian meluru masuk untuk menyelamatkan ibunya yang terbaring di ruang tamu.

Ketua Zon Dua, Jabatan Bomba dan Penyelamat Malaysia (JBPM) Terengganu, Penguasa Kanan Bomba Dua, Azman Alias ketika dihubungi berkata, pihaknya yang menerima panggilan bergegas ke lokasi kejadian bersama kekuatan 9 anggota dan sebuah jentera.

Punca sebenar kebakaran dan jumlah kerugian sedang disiasat.


Usul Rancangan Malaysia Ke-12 lulus menerusi undian suara

KUALA LUMPUR, 7 Oktober - Dewan Rakyat hari ini meluluskan Usul Rancangan Malaysia Ke-12 (RMKe-12), rancangan pembangunan negara untuk tempoh 2021 hingga 2025 menerusi undi suara.

Ia selepas melalui empat hari sesi perbahasan dan tiga hari penggulungan oleh Menteri bertanggungjawab.

RMKe-12 dibentangkan Perdana Menteri, Datuk Seri Ismail Sabri Yaakob pada 27 September lalu merupakan pelan pembangunan menyeluruh yang memperkenal beberapa pembaharuan bagi memastikan pertumbuhan ekonomi yang mampan dengan pengagihan peluang dan hasil yang lebih saksama.

Malah peruntukan pembangunan sebanyak RM400 bilion sekaligus merupakan jumlah terbesar pernah diusulkan.

Empat matlamat utama dalam tempoh RMKe-12 telah digariskan.

Pertama : Pertumbuhan Keluaran Dalam Negara Kasar (KDNK) disasarkan pada kadar 4.5% hingga 5.5% setahun dalam tempoh 2021-2025

Kedua : Purata pendapatan isi rumah dianggarkan sebanyak kira-kira RM10,000 sebulan pada tahun 2025

Ketiga : Jurang KDNK per kapita antara Wilayah Tengah dan Sabah dikurangkan kepada 1 nisbah 2.5 manakala bagi Sarawak dikurangkan kepada 1 nisbah 1.2 pada tahun 2025

Dan akhir sekali, pengurangan intensiti pelepasan gas rumah kaca sebanyak 45% kepada KDNK pada tahun 2030 berdasarkan intensiti pelepasan pada tahun 2005, sejajar dengan Perjanjian Paris 2015.